LHDN, CGSO jalin kerjasama pertingkat keselamatan perlindungan

CYBERJAYA, 22 Februari- Lembaga Hasil Dalam Negeri (LHDN) menjalinkan kerjasama dengan Pejabat Ketua Pegawai Keselamatan Kerajaan (CGSO) bagi meningkatkan tahap keselamatan perlindungan di LHDN.

Melalui memorandum persefahaman (MoU) yang dimeterai antara LHDN dan CGSO hari ini, usaha untuk meningkatkan tahap keselamatan perlindungan di LHDN akan dilaksanakan melalui inspektorat secara dalaman oleh LHDN dan inspektorat anugerah khas oleh CGSO.

Timbalan Ketua Pegawai Eksekutif (Pengurusan) LHDN, Wan Ramiza Wan Ghazali berkata, selaku pentadbir cukai negara, LHDN perlu memastikan segala maklumat percukaian, aset dan premisnya sentiasa terpelihara keselamatan perlindungannya serta tidak boleh terdedah dengan risiko dan gangguan keselamatan tidak terkawal.

“Kami berhasrat untuk mencapai satu tahap yang boleh menjamin keutuhan perlindungan terhadap keselamatan maklumat dan dokumen rahsia rasmi termasuklah dokumen percukaian mengandungi maklumat sulit pembayar cukai,” katanya pada majlis pemeteraian MoU itu hari ini.

Wan Ramiza yang menandatangi MoU itu bagi pihak LHDN berkata, LHDN menetapkan sasaran untuk mencapai pengiktirafan tahap keselamatan cemerlang atau penarafan keselamatan lima bintang oleh CGSO di semua premisnya dalam hal keselamatan perlindungan.

"LHDN sememangnya menjalankan inspektorat keselamatan perlindungan secara dalaman dari semasa ke semasa di semua premis kami, namun tanpa inspektorat anugerah khas dijalankan oleh CGSO, aspirasi untuk mendapat pengiktirafan dan penarafan cemerlang tidak dapat direalisasikan," katanya.

Wan Ramiza berkata, MoU itu juga membawa manfaat kepada LHDN kerana CGSO akan berkongsi kepakaran dan ilmu pengetahuan mereka berkaitan keselamatan perlindungan melalui penganjuran kursus dan latihan.

Ketua Pengarah Keselamatan Kerajaan, Rahimi Ismail yang menandatangi MoU itu bagi pihak CGSO berkata, LHDN menjadi agensi ‘anak angkat’ pertama CGSO dengan matlamat memastikan aspek keselamatan perlindungan dipatuhi sepanjang masa.

"Faktor keselamatan perlindungan adalah antara tonggak penting menjadi asas kepercayaan rakyat kepada kerajaan. Apabila berlaku ketidakpatuhan kepada aspek keselamatan perlindungan, ia boleh memberikan impak besar kepada jabatan dan kerajaan," katanya.

Melalui kerjasama LHDN dan CGSO, Rahimi berkata, CGSO akan menganjurkan kursus keselamatan perlindungan khas bagi pegawai LHDN menerusi Institut Latihan Keselamatan Perlindungan Malaysia (ILKEM).

CGSO adalah penggubal dasar berkaitan pengurusan keselamatan perlindungan dan ia berfungsi untuk menangani sebarang ancaman sabotaj yang boleh menjejaskan fungsi kerajaan dan kepentingan negara.


Pantang maut sebelum ajal, pemandu lori nyaris maut terperangkap bersama jambatan runtuh

RAUB, 22 Februari- Seorang pemandu lori yang membawa muatan surat khabar nyaris maut apabila kenderaan dipandu terperangkap bersama jambatan yang runtuh di Tranum berhampiran Tokong Cina Tras di Raub, hari ini.  Ketua Polis Daerah Raub, Superintenden Kama Azural Mohamed berkata, kejadian berlaku kira-kira pukul 3.00 pagi itu menyaksikan lori dipandu lelaki berkenaan terperangkap ketika melalui jambatan berkenaan.  Tambah beliau, pemandu berusia 30 tahun itu mengalami kecederaan dan dihantar ke Hospital Bentong untuk rawatan lanjut.  Susulan itu, jalan berkenaan ditutup bagi kedua-dua arah bagi semua jenis kenderaan.  Siasatan awal mendapati kejadian dipercayai berlaku susulan hujan lebat dari pukul 11.30 malam hingga pukul 3 pagi tadi.


Terkejut, tak sangka bumbung rumah terbang dibadai ribut

MELAKA, 22 Februari - Selepas sebulan dilanda banjir, penduduk Kampung Belimbing Dalam, Durian Tunggal, diuji sekali lagi apabila ribut melanda kawasan itu, petang semalam.Selain terkejut dan tidak menyangka dengan kejadian berkenaan, beberapa buah rumah dan bumbung kediaman mereka turut dibadai ribut kencang. Setakat pukul 12 tengah hari tadi, tinjauan RTM mendapati seramai 13 penduduk terjejas daripada empat keluarga ditempatkan di Pusat Pemindahan Sementara (PPS) di Balai Raya Kampung Belimbing.Muhammad Nurrudin Salam, 31, yang bekerja di Kuala Lumpur terpaksa bergegas pulang ke Melaka selepas menerima panggilan daripada ahli keluarganya."Kejadian dalam pukul 5.00 petang, angin sudah mula bertiup kuat dan mak cik saya menelefon beritahu yang bumbung rumah dah tercabut."Sebaik sahaja sampai saya tengok bumbung rumah dah tak ada dan air dah masuk ke dalam rumah," katanya kepada RTM.

Penduduk yang terjejas, Salina Mohd Ali turut terkejut dengan kejadian semalam."Lebih kurang pukul 6.30 petang saya sampai tempat kerja dapat panggilan telefon daripada anak-anak mengatakan rumah tiada eletrik dan ribut kuat."Dalam tinjauan itu, rata-rata penduduk Kampung Belimbing sudah mula melakukan kerja-kerja pembersihan.


Remaja cacat penglihatan, mahu jadi guru agama

(Adik Afiq menerima sumbangan mesin Braille daripada Pengerusi Yayasan Bank Rakyat, Datuk Wira Megat Zulkarnain Tan Sri Omardin)

SUNGAI PETANI, 22 Februari- Cacat penglihatan sejak dilahirkan sama sekali tidak menghalang remaja lelaki berusia 14 tahun, Muhammad Afiq Haikal Norazizi untuk mengejar minatnya dalam bidang agama. Bahkan sejak usia tiga tahun lagi Muhammad Afiq Haikal sudah mula menunjukkan kecenderungan terhadap ilmu agama. Siapa sangka, walau mata tidak dapat melihat, namun pelajar sekolah rendah pendidikan khas di Sungai Petani, Kedah ini dianugerahkan Allah SWT dengan kebolehan membaca dan menghafaz Al-Quran. Menurut ibunya Nornadia Mohamad Ghazali, 42 tahun, bakat anaknya itu bukan saja dipupuk dan disokong olehnya sendiri, malah datuk, nenek dan bapa saudara serta guru tadikanya antara mereka yang memberikan galakan dan sokongan kepada Muhammad Afiq Haikal meneruskan minat berkenaan. Beliau berkata, anak tunggalnya itu belajar menghafaz Al-Quran menerusi rancangan agama yang disiarkan di televisyen dan guru agama di kawasan kediaman mereka. Muhammad Afiq Haikal tidak menjadikan kekurangan yang dimiliki sebagai penghalang untuknya menjadi insan yang berguna kepada agama, bangsa dan negara serta keluarganya. "Mata saja tak nampak, dari segi lain Alhamdulillah, pendengaran semua baik, dia boleh ikut pelajaran macam biasa, dia boleh ikut kehidupan macam biasa, dia pun berdikari..saya dah ajar daripada awal untuk dia sendiri urus diri," kata Nornadia. Sementara itu, Muhamma Afiq Haikal menyimpan cita-cita untuk menjadi guru agama suatu hari nanti."Mula-mula banyak mendengar, buka tv dan macam-macam lagi, selepas itu belajar dengan guru agama di Masjid Al-Amin dengan Ustaz Ibrahim, tok imam masjid.""Sekarang mengaji secara dalam talian dengan Ustaz Sumari, walaupun dia di Kuala Lumpur, saya mengaji melalui telifon, cita-cita saya nak jadi cikgu mengajar agama, saya minat sangat perihal agama," kata Muhammad Afiq.

(Adik Afiq ditemu bual media bersama ibunya Nornadia Mohamad Ghazali)

Mereka ditemui ketika menerima sumbangan mesin Braille daripada Pengerusi Yayasan Bank Rakyat, Datuk Wira Megat Zulkarnain Tan Sri Omardin di sebuah hotel di Sungai Petani, Kedah.  Menurut Datuk Wira Megat Zulkarnain, pihaknya terpanggil untuk membantu adik Muhammad Afiq selepas menerima permohonan bantuan daripada ibunya. Mesin bernilai lebih RM4,000 diimport khas dari luar negara. "Kita telah membuat tempahan selama hampir dua bulan untuk mesin Braille ini dapat sampai daripada Amerika Syarikat dan saya difahamkan anakanda Muhammad Afiq adalah merupakan antara pelajar pintar yang memerlukan bantuan ini,"kata Megat Zulkarnain.Muhammad Afiq sebelum ini pernah mewakili Kedah ke pertandingan Majlis Tilawah Al-Quran Pendidikan Khas peringkat kebangsaan, dari tahun 2014 hingga 2016. Dia turut muncul naib juara kategori hafazan pada program Tilawah Al-Quran Orang Kurang Upaya, OKU di Sabak Bernam, Selangor pada tahun 2015.


Malaysia-Turki bakal jalin kerjasama terokai bidang penyelidikan dan inovasi

KOTA KINABALU, 22 Februari - Malaysia dan Turki akan menjalinkan kerjasama dalam bidang penyelidikan dan inovasi.Ia melibatkan Kerajaan Negeri Sabah, Lembaga Pelancongan Sabah dan Universiti Malaysia Sabah (UMS).Naib Canselor UMS, Profesor Datuk Dr Taufiq Yap Yun Hin berkata jalinan kerjasama itu akan memfokuskan kepada penglibatan terhadap sains marin, bio-prospek marin, perikanan, akuakultur dan pelancongan eko-marin."UMS sudah menandatangani Memorandum Persefahaman dan Surat Hasrat (LoI) bersama dua univerisiti di Turki bagi pertukaran pelajar dan penyelidik.“Kita akan mengadakan pertukaran pelajar dan tenaga pengajar antara UMS dan Universiti Manisa Celal Bayar (MCBU) dan Universiti Karabuk. Ia membolehkan penyelidikan bersama dilakukan dalam bidang sains marin,” katanya sempena lawatan rasmi Duta Besar Turki ke Malaysia Dr. Merve Safa Kavakci,di sini.Dalam pada itu, Dr. Merve Safa Kavakci berkata usaha mempromosikan Sabah sebagai destinasi selaman skuba turut akan dipergiatkan.Katanya, penglibatan penyelam bebas yang memegang rekod dunia, Sahika Ercumen dalam program kerjasama bersama Lembaga Pelancongan Sabah (STB) akan meletakkan Sabah dalam peta Turki sebagai destinasi menarik untuk dilawati.“Kita berterima kasih kepada STB kerana memberi peluang kepada penyelam bebas berasal daripada Turki untuk sama-sama mempromosikan Sabah.“Menerusi kerjasama ini, Sahika akan belajar serba sedikit mengenai sukan pelancongan yang terdapat di Sabah dan memasukkan negeri ini dalam peta untuk dilawati oleh rakyat Turki," katanya.


Malaysia cadang tubuh hab logistik minyak sawit di Mesir - Zuraida

NEW DELHI, 22 Februari - Malaysia bercadang menubuhkan hab logistik dan pemasaran minyak sawit di Mesir untuk meningkatkan eksport komoditi negara ke Afrika.Menteri Perusahaan Perladangan dan Komoditi, Datuk Zuraida Kamaruddin berkata Mesir berminat bekerjasama membangunkan kemudahan penyimpanan, pengedaran dan pemasaran minyak sawit untuk pasaran negara jiran."Mereka mahu menjadi hab di wilayah itu. Kita boleh membangunkannya dengan penyertaan sektor swasta," katanya yang ditemu bual BERNAMA sempena lawatan kerja selama empat hari, di sini.Tambahnya, cadangan penubuhan hab itu selari usaha negara dalam meneroka pasaran baharu bagi eksport komoditi utama."Syarikat-syarikat serupa mungkin ditubuhkan di lokasi baharu di Asia Tengah, Asia Selatan dan Asia Timur. Kita akan memberi tumpuan kepada Mesir dalam fasa kedua," katanya.Januari lalu, Malaysia menubuhkan Syarikat Pemasaran Komoditi Bersepadu di Jeddah untuk mengembangkan eksport minyak sawit, kayu dan getah ke Arab Saudi.


Malaysia sumbang lima tan barang keperluan asas ke Afghanistan

Ia melibatkan kerjasama Ehsas Welfare & Social Service Organisation, Humanitarian Assistance Society, Afghan Welfare Society dan Just for Afghan Capacity and Knowledge.Antara NGO yang pernah menjalankan misi yang sama ialah GPM, Muslim Volunteer Malaysia (MVM), Muslim Care Malaysia (MCM), MERCY Malaysia dan Pertubuhan Ikatan Kekeluargaan, Rumpun Nusantara (HaRUM) dan terkini BLIA diikuti Majlis Perundingan Pertubuhan Islam Malaysia (MAPIM).Menurutnya, Pusat Penyelidikan Polisi Ekonomi (CEPR) Malaysia bersedia menghulurkan bantuan, terutamanya dalam penubuhan sistem perbankan dan kewangan Islam berdasarkan perundangan Syariah."Pihak swasta, korporat dan institusi juga bersedia menawarkan kepakaran dan pengetahuan mereka dalam membantu membina dan membangun semula Afghanistan," ujarnya lagi.Antaranya bantuan dalam pembangunan infrastruktur, kesihatan, pendidikan, perlombongan sumber mineral, telekomunikasi dan tenaga baharu."Misi bantuan kemanusiaan ini menyerlahkan semangat Keluarga Malaysia. Ia mempamerkan solidariti rakyat Malaysia dengan rakyat Afghanistan bertepatan dengan budaya prihatin masyarakat majmu tanpa mengira kaum, bangsa dan agama," katanya.Tambahnya, Malaysia akan berganding bahu bekerjasama membantu rakyat Afghanistan yang dilanda kesengsaraan dan meneruskan usaha libat-urus membina di samping pembangunan modal insan.


COVID-19:Jangkitan harian terus catat penurunan

PUTRAJAYA, 22 Februari - Sebanyak 25,099 kes jangkitan harian COVID-19 dilaporkan setakat semalam berbanding 26,832 kes sebelumnya.Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, 100 kes adalah dalam kategori 3, 4, dan 5.Manakala baki 24,999 kes lagi kategori 1 dan 2."Jangkitan baharu itu itu membabitkan 25,014 kes tempatan dan 85 kes import," katanya menerusi kenyataan hari ini.Tambahnya, 272 kes kini menerima rawatan di Unit Rawatan Rapi (ICU) denga 164 kes memerlukan alat bantuan pernafasan.Katanya, Perkembangan itu menjadikan jumlah keseluruhan jangkitan setakat ini berjumlah 3,246,779 kes.Dalam pada itu,Dr. Noor Hisham memaklumkan, sebanyak 367 kluster pendidikan dilaporkan kepada Pusat Kesiapsiagaan dan Tindak Cepat Krisis Kebangsaan (CPRC) dalam tempoh awal tahun ini hingga Sabtu lalu.Daripada jumlah itu,katanya 21 kluster pendidikan sudah tamat, manakala baki 346 lagi masih aktif."Negeri melaporkan kluster pendidikan paling tinggi adalah Kelantan dengan 54 kluster, diikuti Selangor (49), Pahang (38), Wilayah Persekutuan Kuala Lumpur (37) dan Sabah (34)."Siasatan mendapati 328 kluster dengan kes indeks adalah pelajar, 31 kluster adalah guru atau pensyarah, enam kluster pula kakitangan sokongan pusat pendidikan serta baki dua kluster dengan kes indeks adalah keluarga.Tambahnya, majoriti kes dilaporkan adalah kategori bergejala ringan atau tiada gejala iaitu 12,579 kes dalam kategori 2, 3,850 kes dalam kategori 1 dan 35 kes dalam kategori 3 serta 4 dengan semua kes sudah mendapatkan rawatan dan stabil.Ujarnya, siasatan menunjukkan punca utama jangkitan dan penularan COVID-19 dalam kalangan warga pendidikan ketidakpatuhan kepada SOP dalam dan luar waktu pengajian, terutama di asrama atau di rumah sewa pelajar.


Hishamuddin positif COVID-19

KUALA LUMPUR, 22 Februari - Menteri Kanan Pertahanan Datuk Seri Hishammuddin Hussein disahkan positif Covid-19.Pejabat Menteri Kanan Pertahanan dalam kenyataan hari ini memaklumkan, Hishammuddin yang telah menerima dos penggalak kini sedang menjalani tempoh kuarantin yang ditetapkan Kementerian Kesihatan (KKM)."Beliau sememangnya menjalani ujian pengesanan COVID-19 jenis RT-PCR secara berkala selain turut kerap melakukan ujian pengesanan secara kendiri melalui kaedah RTK Antigen. "Kali terakhir beliau menjalani ujian pengesanan jenis RT-PCR dan mendapat keputusan negatif COVID-19 ialah pada Jumaat, 18 Februari lepas," menurut kenyataan itu.Kenyataan itu juga memaklumkan bahawa Menteri Kanan Pertahanan itu akan terus memantau dan menjalankan tugas yang sesuai sepanjang tempoh beliau dikuarantin.


15.9 peratus populasi kanak-kanak lima hingga 11 tahun telah menerima dos pertama vaksin COVID-19

KUALA LUMPUR, 22 Februari - Seramai 564,220 atau 15.9 peratus populasi kanak-kanak berusia lima hingga 11 tahun di negara ini telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids) setakat semalam.Berdasarkan data menerusi laman web COVIDNOW, sejumlah 14,078,456 atau 59.8 peratus populasi dewasa di dalam negara pula telah menerima dos penggalak COVID-19 dan seramai 22,945,040 atau 97.5 peratus lengkap vaksinasi manakala 23,222,810 atau 98.7 peratus telah menerima sekurang-kurangnya satu dos.Bagi remaja berusia 12 hingga 17 tahun, sejumlah 2,799,132 individu atau 90 peratus daripada kumpulan itu telah melengkapkan vaksinasi mereka manakala 2,886,655 atau 92.8 peratus menerima sekurang-kurangnya satu dos vaksin.Sebanyak 137,307 dos suntikan vaksin telah diberikan semalam melibatkan 52,804 suntikan dos pertama, 1,024 suntikan dos lengkap dan 83,479 suntikan dos penggalak menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 66,289,382.Sementara itu, menurut portal GitHub Kementerian Kesihatan, 43 kes kematian akibat COVID-19 direkodkan semalam dengan Johor dan Selangor masing-masing melaporkan 10 kes, diikuti Kedah tujuh kes, Sabah lima kes, dua kes masing-masing di Kelantan, Pahang dan Pulau Pinang manakala satu kes masing-masing di Melaka, Negeri Sembilan, Sarawak, Terengganu dan Kuala Lumpur.


Dapatkan saringan kesihatan percuma menerusi PeKa B40- KJ

KUALA LUMPUR, 22 Februari- Golongan berpendapatan rendah berusia 40 tahun ke atas yang juga penerima Bantuan Prihatin Rakyat (BPR) boleh mendapatkan saringan kesihatan percuma menerusi Skim Peduli Kesihatan Untuk Kumpulan B40 (PeKa B40).Menteri Kesihatan Khairy Jamaluddin menerusi hantaran video di aplikasi Tik Tok yang dikongsikannya di akuan Twitternya pada malam Isnin memaklumkan pendaftaran tidak diperlukan.Khairy berkata, sebaliknya untuk memanfaatkan kemudahan itu, individu berkenaan boleh melayari laman sesawang PeKa B40 (www.pekab40.com.my) bagi menyemak kelayakan dan lokasi klinik yang berdaftar di bawah ProtectHealth Corporation Sdn Bhd (ProtectHealth)"PeKa B40 bertujuan menampung keperluan kesihatan golongan berpendapatan rendah dengan memberi fokus kepada penyakit tidak berjangkit."Antara manfaat Skim PeKa B40 adalah saringan kesihatan, bantuan alat perubatan, insentif melengkapkan rawatan kanser dan insentif tambang pengangkutan," katanya.Skim PeKa B40 diuruskan ProtectHealth yang menyediakan empat manfaat iaitu saringan kesihatan, bantuan alat perubatan sehingga RM20,000, insentif melengkapkan rawatan kanser (RM1,000) dan insentif tambang pengangkutan sehingga RM1,000.


Hujan lebat: 20 kenderaan rosak di Cyber Valley

DENGKIL, 22 Februari- Kira-Kira 20 buah kenderaan di kawasan parkir di Cyber Valley di sini rosak selepas dihempap pokok tumbang ketika kejadian hujan lebat dan angin kuat hari ini. Insiden pada kira-kira 5.30 petang itu menyaksikan beberapa batang pokok besar di kawasan parkir tumbang namun tiada kecederaan atau kemalangan jiwa dilaporkan.Muhammad Harith Che Jusoh, 36, berkata ketika kejadian, beliau sedang membaiki kereta pelanggan apabila pokok besar di hadapan bengkelnya tumbang secara tiba-tiba."Memang masa itu hujan lebat dan angin pun kuat… dalam sekelip mata sahaja, pokok besar hempap kereta-kereta yang diletakkan di kawasan parkir ini.“Kira-Kira lima buah kereta pelanggan saya rosak akibat kejadian ini… kali pertama kejadian teruk macam ini berlaku sejak tujuh tahun saya berniaga di tempat ini,” katanya kepada Bernama.Justeru, beliau berharap Majlis Perbandaran Sepang (MPS) dapat mengambil tindakan sewajarnya bagi mengelak kejadian sama berlaku seperti memotong pokok besar di sekitar kawasan parkir itu.Pengarah Jabatan Bomba dan Penyelamat Selangor Norazam Khamis pula berkata tujuh anggota dari Balai Bomba dan Penyelamat Cyberjaya dikerah ke lokasi kejadian selepas menerima maklumat daripada orang awam pada 5.36 petang.“Tiada mangsa yang terlibat dalam kejadian ini,” menurutnya dalam satu kenyataan.Tinjauan Bernama mendapati setakat 8.30 malam, kerja-kerja memotong pokok yang tumbang masih dilakukan oleh pihak bomba dan MPS -BERNAMA


Satelit alternatif perluas capaian internet- Zahidi

SUBANG JAYA, 22 Februari- Kerajaan sedang berusaha untuk mengguna pakai satelit bagi memperluas rangkaian internet kepada seluruh masyarakat di negara ini.Timbalan Menteri Komunikasi dan Multimedia, Datuk Zahidi Zainul Abidin berkata, penggunaan satelit itu sebagai alternatif kepada rangkaian internet 5G dan 4G yang sedang dalam peringkat memastikan semua kawasan tidak mengira halangan berbukit mahupun perairan laut.mendapat liputan itu.Beliau berkata, banyak rungutan diterima terutamanya daripada penduduk di kawasan pedalaman yang sukar mendapatkan akses internet.Jelasnya, perkhidmatan 5-G berdepan pelbagai cabaran kerana syarikat yang menguruskannya terpaksa melalui pelbagai tapisan terutama daripada kerajaan negeri, kerajaan tempatan dan tuan tanah.Justeru katanya, ia tidak semudah memasang elektrik atau paip ke rumah yang sudah mempunyai kemudahan itu sejak awal lagi.“Nak masukkan bekalan elektrik, Tenaga Nasional Berhad (TNB) tidak hadapi masalah kerana sudah ada tiang elektrik. Begitu juga nak masukkan bekalan air, paip sudah sedia ada.“Perkhidmatan internet 5G dan 4G ini tidak ada kemudahan itu dari awal. Kita kena usaha satu per satu, baharu boleh sediakan rangkaian internet. Jadi, ini yang saya katakan, ia mengambil masa,” katanya.“Sebelum kita mulakan 5G, kita nak lengkapkan rangkaian 4G dahulu. Yang 4G ini sahaja mengambil masa sekurang-kurangnya dua tahun untuk siap sepenuhnya.“Oleh itu, mengenai rangkaian 5G ini kita serahkan kepada sebuah syarikat untuk urusnya. Kerajaan sekarang nak tumpu penyediaan perkhidmatan internet 4G dahulu.“Sekarang ini banyak rungutan diterima dari masyarakat yang mengadu kawasan mereka di pedalaman tidak ada rangkaian internet, nelayan di laut mengadu tidak ada rangkaian internet,” katanya selepas merasmikan program realiti “Jari Neraka” di Skypark@One City, di sini pada Isnin.Sementara itu, berhubung dakwaan wujud syarikat memonopoli perkhidmatan itu, beliau berkata, kerajaan sememangnya mahu mengelakkan perkara seumpama itu berlaku.“Dasar kita tidak mahu wujudnya monopoli, tetapi apabila sistemnya tidak sama, ia terpulang kepada syarikat berkenaan. Namun, apa yang kita tahu, syarikat ini akan buka tender kepada syarikat lain, dan ia tidak jadi monopoli,” katanya. Pada sidang media berkenaan, Zahidi turut menyatakan, KKMM menggalakkan lebih banyak syarikat produksi swasta untuk bersama-sama mewujudkan program bagi mendidik orang ramai menggunakan media sosial secara berhemah.Zahidi berkata, kerjasama itu boleh dilakukan dengan agensi di bawah kementerian tersebut seperti CyberSecurity Malaysia serta Suruhanjaya Komunikasi dan Multimedia.“KKMM akan sentiasa memberi sokongan dalam pewujudan program sebegini sebab media sosial ini kalau disalah guna akan menyebabkan negara menjadi kelam-kabut dengan penyebaran fitnah,” katanya ketika melancarkan program realiti ‘Jari Neraka’ terbitan syarikat Rentak Sehati Sdn Bhd.Turut hadir Ketua Pegawai Eksekutif CyberSecurity Malaysia Datuk Dr Amirudin Abdul Wahab dan Presiden Persatuan Seniman Malaysia Zed Zaidi.Pengurus Produksi Rentak Sehati Sdn Bhd Ahmad Qusairy Faudzi pula berkata Jari Neraka merupakan program realiti yang bertujuan memberi didikan dan pengajaran kepada warganet mengenai penyalahgunaan media sosial.“Waktu sekarang ini kecaman, fitnah dan spekulasi menjadi normal dalam kalangan kita, nampak seperti tak ada apa tetapi pihak yang terlibat boleh mendapat depresi dan tekanan sehingga boleh menyebabkan kematian, sebab itu kita tidak mahu perkara ini berlaku,” katanya. Program itu akan disiarkan menerusi saluran YouTube syarikat berkenaan mulai semalam.


Semak status sekatan perjalanan sebelum rancang ke luar negara -LHDN

KUALA LUMPUR, 22 Februari- Lembaga Hasil Dalam Negeri Malaysia (LHDN) menyarankan semua pembayar cukai agar membuat semakan status sekatan perjalanan terlebih dahulu sebelum merancang untuk ke luar negara bagi sebarang tujuan.LHDN dalam satu kenyataan pada Isnin berkata, sekatan perjalanan ke luar negara adalah tindakan yang dikenakan kepada individu dan pengarah syarikat yang tidak menjelaskan cukai pendapatan, cukai keuntungan harta tanah (CKHT) dan cukai syarikat.Menurut kenyataan itu, pemakluman mengenai tindakan terbabit akan dibuat ke alamat terakhir yang dikemaskini oleh pembayar cukai kepada agensi berkenaan melalui data percukaian terkini yang direkodkan.Pembayar cukai boleh menyemak status tunggakan cukai dan sekatan perjalanan melalui portal MyTax di pautan https://mytax.hasil.gov.my/ atau laman web Jabatan Imigresen di https://sspi.imi.gov.my/sspi/."Sekiranya pembayar cukai mempunyai tunggakan cukai dan dilarang ke luar negara, mereka dinasihatkan untuk menghubungi pejabat cawangan LHDN yang mengendalikan fail cukai mereka bagi tindakan sewajarnya," katanya.Pertanyaan serta maklum balas berkaitan boleh disalurkan melalui Hasil Care Line di talian 03-89111000 / 603-89111100 (luar negara), HASiL Live Chat dan borang maklum balas di portal rasmi HASiL di pautan pantas https://maklumbalaspelanggan.hasil.gov.my/MaklumBalas/ms-my/.


Malaysia, Indonesia ambil pendekatan positif, konstruktif tangani isu pembantu rumah

PUTRAJAYA, 22 Februari- Malaysia dan Indonesia mencapai persefahaman untuk mengambil pendekatan positif dan konstruktif dalam mengendalikan isu-isu berkaitan pengambilan dan perlindungan pekhidmat domestik Indonesia (PDI).Wisma Putra dalam satu kenyataan berkata, persefahaman itu dicapai dalam perbincangan susulan pada Isnin selepas perbincangan pertama Kementerian Luar dengan Duta Indonesia ke Malaysia, Hermono itu diadakan pada 16 Februari lalu. "Sebarang isu yang timbul akan disalurkan melalui kementerian atau agensi kerajaan yang berkaitan."Langkah sedemikian penting bagi mengelakkan sebarang kekeliruan dan salah faham dalam kalangan masyarakat," menurut kenyataan berkenaan.Baru-baru ini, Hermono dilaporkan mengeluh mengenai layanan buruk diterima pembantu rumah warga Indonesia di negara ini dan beliau membandingkan keadaan di Singapura, di mana hampir tiada kes penganiayaan sedemikian dilaporkan terhadap warganya di negara itu.Hermono berkata, terdapat banyak kes pembantu rumah warga Indonesia di Malaysia dipaksa bekerja untuk majikan bertahun-tahun tanpa gaji, malah ada yang bekerja lebih sedekad dalam keadaan sedemikian.Katanya, pembantu rumah dari negaranya juga berdepan masalah dokumen pengenalan diri dirampas majikan, waktu bekerja panjang tanpa cuti dan penderaan fizikal.Oleh itu, katanya, cadangan memorandum persefahaman (MoU) antara Malaysia dan Indonesia penting bagi melindungi kebajikan rakyatnya yang bekerja sebagai pembantu rumah, dalam sektor perladangan dan pembuatan di negara ini.Dalam pada itu, Malaysia dan Indonesia sebelum ini bersetuju untuk melaksanakan projek rintis pengambilan 10,000 PDI dari negara jiran itu. Bagaimanapun, MoU berhubung projek itu masih belum dimeterai."Perbincangan turut menyentuh status rundingan Memorandum Persefahaman (MoU) Pengambilan dan Perlindungan PDI antara kedua-dua negara," menurut kenyataan itu lagi.Menurut kenyataan itu, ia bagi memastikan proses pengambilan PDI diatur urus dengan baik dan isu perlindungan mereka terus diberi perhatian utama mengikut ketetapan dasar dan perundangan yang berkuat kuasa di kedua-dua negara.


44 dikompaun merokok dalam premis makan

KUALA LUMPUR, 22 Februari- Sebanyak 44 kompaun bernilai RM11,000 dikeluarkan atas kesalahan merokok di tempat awam hasil operasi bersepadu Kementerian Kesihatan (KKM), Dewan Bandaraya Kuala Lumpur (DBKL) dan Jabatan Kesihatan Wilayah Persekutuan di sekitar ibu negara pada malam Isnin.Operasi yang bermula pukul 8 malam itu bertumpu di 262 premis perniagaan di tempat tumpuan utama di Jalan Bukit Bintang, Bangsar dan Jalan Alor, di sini/Pengarah Bahagian Kawalan Penyakit KKM, Datuk Dr Norhayati Rusli memaklumkan, operasi yang dijalankan adalah bagi memastikan pematuhan kepada larangan merokok dan perkara berkaitan terutama di tempat makan.Beliau berkata, kompaun berkenaan dikeluarkan mengikut peraturan 11 di bawah Peraturan-Peraturan Kawalan Hasil Tembakau 2004."Dalam operasi itu, seramai 44 pelanggan menerima notis kesalahan mengikut Peraturan 11 Peraturan-Peraturan Kawalan Hasil Tembakau (PPKHT) 2004."Manakala bagi kesalahan melibatkan peraturan 12 PPKHT 2004 kita telah mengadakan lawatan sebanyak 262 premis dengan 8 notis tiada tanda larangan dan menyediakan kemudahan merokok telah kita keluarkan notis ini dan melibatkan sejumlah kompaun RM4,000,"

"Dalam operasi ini juga seramai 72 orang turut diberikan pendidikan kesihatan," katanya pada sidang media di Bukit Bintang di sini pada Isnin.Norhayati berkata, operasi itu dilakukan KKM bersama Unit Inspektorat dan Perundangan Negeri Jabatan Kesihatan Wilayah Persekutuan Kuala Lumpur/Putrajaya dan Dewan Bandaraya Kuala Lumpur.Beliau berkata, KKM serius menangani masalah merokok dan akta baharu yang sedang digubal akan dibentangkan tidak lama lagi."Akta baharu itu turut melarang generasi lahir pada 1 Januari 2005 dan seterusnya, memiliki serta membeli sebarang produk merokok," katanya."Penguatkuasaan kepada pematuhan larangan merokok di tempat makan akan dijalankan secara berterusan," katanya


Akta tangani penyeludupan migran berkuat kuasa hari ini, 22 Februari

KUALA LUMPUR, 22 Februari- Akta Antipemerdagangan Orang dan Antipenyeludupan Migran (Pindaan) 2022 (Akta A1644) yang sudah mendapat perkenan diraja pada 19 Januari lalu mula berkuat kuasa hari ini.Menteri Dalam Negeri Datuk Seri Hamzah Zainudin berkata, Akta A1644 yang telah dimasukkan ke dalam warta pada 25 Januari lalu itu diharap mampu memberi solusi terbaik dalam menzahirkan usaha Malaysia menangani jenayah pemerdagangan orang dan penyeludupan migran dengan lebih efektif."Dalam usaha untuk meningkatkan keberkesanan tindakan menangani kedua-dua jenayah yang dinyatakan, pindaan kepada akta ini telah dilaksanakan bagi memperkasa peruntukan berkaitan."Secara keseluruhannya, terdapat 17 peruntukan dipinda dengan penambahbaikan yang melibatkan pindaan bagi perkara-perkara antaranya pindaan kepada tafsiran pemerdagangan orang dan pemansuhan tafsiran paksaan." Selain itu peningkatan hukuman penjara dan pengenaan hukumansebatan serta peruntukan kesalahan yang lebih berat termasuk melibatkan penjawat awam."Pindaan lain ialah pewujudan kuasa menteri dalam pelantikan mana-mana pegawai awam sebagai penguatkuasa di bawah Akta 670."Turut dipinda, penambahan keanggotaan organisasi lain dan badan bukan kerajaan (NGO) dalam Majlis Antipemerdagangan Orang dan Antipenyeludupan Migran (MAPO)."Antara pindaan dibuat juga melibatkan peluasan peranan Kementerian Pembangunan Wanita, Keluarga dan Masyarakat (KPWKM) dalam pengurusan dan kawalan pegawai pelindung serta rumah perlindungan mangsa pemerdagangan orang," menurutnya dalam kenyataan pada Isnin.Mengulas lanjut katanya, akta itu merupakan instrumen perundangan utama negara dalam mendepani isu perhambaan zaman moden sekali gus membanteras jenayah pemerdagangan orang dan penyeludupan migran di Malaysia.Katanya, pendekatan menyeluruh kerajaan dan pendekatan menyeluruh masyarakat yang digunakan diyakini mampu menambah baik kedudukan Malaysia dalam sebarang penilaian antarabangsa sekali gus meningkatkan imej negara di mata masyarakat dunia.Bagi rekod, Persidangan Dewan Negara pada 23 Disember lalu meluluskan Rang Undang-Undang Antipemerdagangan Orang dan Antipenyeludupan Migran (Pindaan) 2021.Rang undang-undang itu diluluskan dengan lebih suara bersetuju selepas bacaan kali ketiga oleh Timbalan Menteri Dalam Negeri, Datuk Seri Dr Ismail Mohamed Said, setelah dibahas lapan senator.Rang undang-undang itu bertujuan memastikan Akta Antipemerdagangan Orang dan Antipenyeludupan Migran 2007 (Akta 670) selaras dengan kehendak Protokol Palermo dan Konvensyen ASEAN bagi Menentang Pemerdagangan Manusia terutama Wanita dan Kanak-Kanak (ACTIP).Rang undang-undang itu melibatkan beberapa pindaan yang antara lain termasuk pindaan tafsiran pemerdagangan orang dan pemansuhan tafsiran paksaan.


Perak tiada halangan anjur bazar Ramadan di kawasan masjid

IPOH, 21 Fabruari - Kerajaan Perak tiada halangan untuk para peniaga menjalankan aktiviti bazar Ramadan di dalam kawasan masjid sepanjang bulan Ramadan akan datang, selagi Prosedur Operasi Standard (SOP) dipatuhi sepenuhnya. Bagaimanapun, Menteri Besar Perak, Datuk Seri Saarani Mohamad menjelaskan ia harus mendapat persetujuan ahli jawatankuasa masjid dan lesen dari Pihak Berkuasa Tempatan (PBT) terlebih dahulu."Tiada masalah namun hendaklah dipersetujui oleh jawatankuasa masjid dan perlu lesen yang diperolehi daripada PBT. Walaupun PBT tidak mengenakan bayaran tetapi lesen itu kena ada," katanya. Beliau berkata demikian pada sidang media selepas merasmikan Rangkaian Infrastruktur Gentian Optik Jalur Lebar Allo Technology peringkat negeri Perak di sini, hari ini.


Tujuh bot nelayan jual diesel kepada bot asing di perairan negara ditahan - KPDNHEP

TUMPAT, 21 Februari - Sebanyak 24,800 liter minyak diesel bernilai lebih RM45,000 dirampas dalam tujuh buah bot nelayan dipercayai untuk dijual kepada nelayan asing di perairan Sungai Geting, Kuala Takbhai malam tadi.  Menurut Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Negeri Kelantan, Azanizam Affendi Juri, semua minyak diesel itu disorok dalam tong menyimpan ikan yang diubahsuai menjadi tangki tambahan.  Katanya, rampasan itu dilakukan oleh pihaknya bersama Pasukan Polis Marin (PPM) Wilayah Tiga Pengkalan Kubor pada pukul 7.30 malam tadi.  Sebanyak tujuh bot nelayan kelas A melalui Markas Operasi PPM dan pihaknya bertindak menahan kesemua bot itu untuk melakukan pemeriksaan.  Hasil pemeriksaan dalam bot berkenaan membawa kepada penemuan sebanyak 24,800 liter minyak diesel. "Hasil daripada siasatan awal kita mendapati minyak diesel ini akan dijual kepada nelayan warga asing di perairan kerana kapasiti sebenar untuk bot-bot nelayan sekitar 1,000 liter sahaja, namun hasil pemeriksaan mendapati simpanan 3,000 hingga 6,000 liter kapasiti sebuah bot yang disita dalam kejadian semalam," katanya kepada pemberita dalam sidang media di jeti markas Pasukan Polis Marin (PPM) Wilayah Tiga Pengkalan Kubor, di sini. Turut disita 7 buah bot bernilai RM1.25 juta. Jelas Azanizam, semua tujuh kru kapal yang juga warga tempatan mengakui membawa minyak diesel itu secara tidak sah untuk dijual kepada bot nelayan warga asing di perairan negara.  Kes disiasat mengikut Akta Kawalan Bekalan 1961 dan jika sabit kesalahan, boleh didenda sehingga RM1 juta atau tiga tahun penjara atau kedua-dua sekali bagi individu serta RM2 juta untuk perbadanan. Dalam perkembangan lain, Azanizam turut memaklumkan sebanyak 440 liter minyak petrol dan 799 kilogram minyak masak dengan anggaran nilai masing-masing sebanyak RM902 dan RM1,997.50 dirampas dalam dua rampasan.  Kedua barangan itu dipercayai untuk diseludup ke Thailand dan rampasan dilakukan di Kampung Bunohan serta Simpangan dalam operasi yang dijalankan KPDNHEP bersama Batalion 7 Pasukan Gerakan Am (PGA7) pada pukul 8 malam dan 12 tengah malam tadi.  Dua jenis barangan itu ditemui dalam dua kenderaan manakala pemandunya berjaya melarikan diri dan kes disiasat mengikut Akta Kawalan Bekalan 1961.


Pulau Pinang belum putus pengoperasian bazar Ramadan

GEORGE TOWN, 21 Februari - Keputusan pengoperasian bazar Ramadan di negeri ini dijangka dimuktamadkan dalam Mesyuarat Jawatankuasa Pengurusan COVID-19 peringkat negeri minggu depan.Ketua Menteri Pulau Pinang, Chow Kon Yeow berkata kerajaan setakat ini belum memutuskan mengenai pengoperasian bazar Ramadan tersebut. Pihaknya akan melihat pembentangan situasi semasa COVID-19 dalam mesyuarat itu sebelum membuat sebarang keputusan. "Semua keputusan akan tertakluk kepada situasi semasa walaupun penganjurannya sudah dibenarkan kerajaan pusat," katanya di Kompleks Tun Abdul Razak Komtar, di sini hari ini.  Sementara itu, ketika diminta mengulas mengenai kemungkinan memperketatkan Prosedur Operasi Standard (SOP) susulan kes jangkitan COVID-19 melonjak di Pulau Pinang, Kon Yeow berkata pihaknya akan memaklumkan sebarang perubahan SOP minggu depan.  "Isu SOP ini turut akan dibincangkan dalam mesyuarat sama berkaitan operasi bazar Ramadan dan sebarang perkembangan akan dimaklumkan selepas mesyuarat itu," katanya.


Khairy buat lawatan mengejut di Klinik Kesihatan Seksyen 19 Shah Alam

KUALA LUMPUR, 21 Februari - Menteri Kesihatan, Khairy Jamaluddin sekali lagi membuat lawatan mengejut ke fasiliti kesihatan, kali ini di Klinik Kesihatan Seksyen 19, Shah Alam. Khairy yang tiba pada pukul 10.00 pagi dilihat meluangkan masa selama kira-kira satu jam meninjau keadaan sekitar klinik.Ini termasuk ke kaunter pendaftaran pesakit dan Klinik Pergigian yang terdapat di klinik berkenaan sambil bertanya khabar dengan pengunjung dan pesakit yang sedang mendapatkan rawatan. Dalam lawatan itu, Khairy turut melihat kelengkapan di klinik dan kesan banjir yang berlaku baru-baru ini. Perbincangan turut dilakukan dengan kakitangan mengenai penambahbaikan fasiliti serta alatan perubatan yang perlu susulan musibah itu.Beliau juga dilihat meluangkan masa bertanya khabar dan persiapan para petugas mengenai cabaran kerja, sama ada berkaitan COVID-19 mahupun isu kesihatan yang lain.


PDRM wujudkan tabung makanan bantu masyarakat Orang Asli terjejas ancaman harimau belang

GUA MUSANG, 21 Februari - Polis Di Raja Malaysia (PDRM) menerusi Ibu Pejabat Polis Daerah (IPD) Gua Musang, Kelantan, mengambil inisiatif mewujudkan tabung makanan bagi membantu masyarakat Orang Asli di tiga buah pos penempatan di Gua Musang yang terjejas dengan ancaman harimau belang.  Ketua Polis Kelantan, Datuk Shafien Mamat berkata, lebih 2,000 bungkusan makanan asas berjaya dikumpul dan sebahagiannya telah disalurkan kepada penduduk Orang Asli di Pos Bihai, Pos Balar dan Pos Belatim. Menurutnya, bekalan makanan asas itu disumbangkan oleh 10 buah syarikat termasuklah badan bukan kerajaan (NGO) tempatan.  "Orang Asli ini mereka tak boleh keluar bersendirian mencari pendapatan seperti biasa, selagi masalah yang mereka hadapi belum selesai, jadi dengan adanya kerjasama hari ini, telah menyumbang kepada makanan asas yang akan disampaikan oleh Ketua Polis Daerah (OCPD) Gua Musang dan anggota lain bagi tujuan meringankan beban yang mereka tanggung. Saya percaya sumbangan yang ada hari ini memberi kekuatan dan semangat kepada Orang Asli untuk meneruskan kehidupan seharian, pihak agensi kerajaan sedang berusaha untuk menangani isu (yang dihadapi) mereka," katanya selepas merasmikan tabung makanan di Ibu Pejabat Polis Daerah Gua Musang, di sini. Antara pihak yang memberikan sumbangan adalah MR D.I.Y Group (M) Berhad, AEON Malaysia, Lotuss Stores Malaysia dan Malaysian Relief Agency.  Sejak lebih dua bulan lalu, penduduk Orang Asli di tiga pos itu masih diselubungi ketakutan kerana bimbang diserang harimau belang yang dikesan masih berlegar di kawasan sekitar.  Pada 7 Januari lalu, seorang Ielaki Orang Asli, Anek Along, 59 tahun ditemui maut selepas dipercayai dibaham seekor harimau belang di Kampung Sau, Pos Bihai.  Kejadian itu berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan itu.


Program Jualan Keluarga Malaysia diperluas ke kawasan DUN

PUTRAJAYA, 21 Februari - Program Jualan Keluarga Malaysia (PJKM) kini diperluaskan meliputi kawasan Dewan Undangan Negeri (DUN), berikutan sambutan menggalakkan program itu di kawasan Parlimen.Kementerian Perdagangan Dalam Negeri dan Hal Ehwal Pengguna (KPDNHEP) dalam kenyataan hari ini memaklumkan ia atas permintaan Perdana Menteri Datuk Seri Ismail Sabri Yaakob yang mahu rakyat pelbagai strata ekonomi di seluruh pelusuk negara turut mendapat manfaat daripada PJKM.Menurut KPDNHEP, seramai 1.18 juta pengunjung telah membanjiri 775 lokasi PJKM dengan nilai jualan yang direkodkan melebihi RM22.85 juta ringgit hingga 14 Februari lepas.PJKM dijalankan setiap minggu secara serentak di kawasan Parlimen dan lokasinya berdekatan dengan golongan sasar iaitu B40 dan M40.Program jualan itu menawarkan pelbagai barangan keperluan harian dengan harga berpatutan seperti ayam, ikan, telur, sayur-sayuran, minyak masak, gula, tepung, beras dan barangan keperluan rumah terpilih."Maklum balas pengguna yang diterima rata-rata menyambut baik dan meminta PJKM ini dilaksanakan secara berkala dan mengakui bahawa harga barang-barang yang dijual dapat meringankan bebanan kos sara hidup rakyat dalam situasi harga barang yang dilaporkan kian meningkat," menurut KPDNHEP.


Empat PPDK Putrajaya terima sumbangan peralatan terapi

PUTRAJAYA, 21 Februari - Seramai 136 pelajar dari empat Pertubuhan Pemulihan Dalam Komuniti (PPDK) di sini hari ini menerima peralatan terapi dan pelbagai bantuan bernilai RM72,000.Ia disumbangkan Kementerian Wilayah Persekutuan (KWP), Perbadanan Putrajaya (PPJ) dan Yayasan Wilayah Persekutuan (YWP) menerusi Program Semarak Kasih.Menteri Wilayah Persekutuan, Datuk Seri Dr Shahidan Kassim berkata sumbangan adalah untuk kegunaan kelas praterapi, pravokasional dan fisioterapi."Sumbangan ini berupaya meningkatkan potensi latihan anak-anak Orang Kurang Upaya (OKU) PPDK. Inisiatif menyantuni dan membantu anak-anak istimewa ini melalui program Semarak Kasih bertujuan memastikan kebajikan mereka dalam keadaan baik," katanya selepas menyampaikan sumbangan berkenaan di sini.Shahidan dalam pada itu menyeru syarikat swasta, badan NGO serta individu untuk bersama menyumbang kepada pusat pemulihan OKU sebagai tanggungjawap sosial.


Perak batal tender penjualan tapak bekas Istana Raja Muda

IPOH, 21 Februari - Kerajaan Perak telah membatalkan tender penjualan tapak bekas Istana Raja Muda di Jalan Syed Abu Bakar di Teluk Intan.  Menteri Besar, Datuk Seri Saarani Mohamad berkata keputusan tersebut diambil setelah menerima bantahan daripada orang ramai sebelum ini.  "Setelah bantahan orang ramai, kita telah membatalkan tender tersebut," katanya ketika diminta mengulas perkembangan semasa perkara itu hari ini.Beliau ditemui media selepas merasmikan Rangkaian Infrastruktur Gentian Optik Jalur Lebar Allo Technology, di sini. Tambah Saarani, tapak berkenaan juga tidak akan disewakan.  Pada September tahun lalu, kerajaan negeri menangguhkan pelaksanaan proses tender penjualan tapak bekas Istana Raja Muda seluas 2.092 hektar itu bagi membolehkan beberapa kajian terperinci dijalankan.  Proses tender tanah berkenaan dibuat susulan pembatalan tapak rizab istana terbabit yang diwartakan melalui warta kerajaan negeri Perak nombor 607 bertarikh 18 Mac 2021.


Padah palsukan dokumen untuk gaji, wanita didenda RM10,000

KANGAR, 21 Februari - Seorang bekas Pembantu Tadbir sebuah sekolah menengah agama didenda RM10,000 oleh Mahkamah Sesyen Kangar di sini hari ini atas lima pertuduhan memalsukan dokumen untuk gajinya bagi tempoh lima bulan berturut-turut pada tahun lalu.Nor Suhada Saad, 22, membuat pengakuan itu selepas kertas pertuduhan dibacakan dihadapan Hakim Mahkamah Sesyen, Datuk Ibrahim Osman. Berdasarkan pertuduhan satu hingga lima, Nur Suhada menggunakan borang permohonan, surat arahan dan senarai pembayaran gaji bertarikh 17 April, 11 Mei, 18 Jun, 20 Julai dan 21 Ogos 2020 palsu berkenaan jumlah kenaikan pembayaran gaji dengan jumlah keseluruhan RM1,214.75.Dia melakukan perbuatan itu di Bank Islam Cawangan Kangar di Kompleks Niaga Perbadanan Kemajuan Ekonomi Negeri Perlis (PKENPs), Jalan Utan Aji dan Jalan PKENPs, Kangar pada 17 April, 13 Mei, 18 Jun, 13 Julai dan 5 Ogos 2020.Ibu kepada tiga orang anak itu didakwa bawah Seksyen 471 Kanun Keseksaan yang boleh dihukum mengikut Seksyen 465 Kanun jika sabit kesalahan boleh dipenjara sehingga dua tahun atau denda atau kedua-duanya sekali.

Pendakwaan dilaksanakan oleh Timbalan Pendakwa Raya Suruhanjaya Pencegahan Rasuah Malaysia (SPRM) Tan Sew Ping manakala tertuduh diwakili peguam Mohamad Ikhwan Mohamad Nasir dari Yayasan Bantuan Guaman Kebangsaan (YBGK).Peguam tertuduh memohon mahkamah memberikan hukuman denda yang paling minimum kepada anak guamnya atas alasan dia kini tidak mempunyai pekerjaan tetap bagi menyara kehidupannya selepas dibuang kerja akibat perbuatannya itu.Dalam rayuannya, walaupun sudah berkahwin dia terpaksa menjalani kehidupan berumahtangga secara jarak jauh disebabkan suaminya bertugas sebagai penjawat awam di Kuala Lumpur dengan gaji sekitar RM1,200 sebulan.Bagaimanapun pendakwaan memohon mahkamah memberikan satu hukuman setimpal atas kesalahan yang dilakukan memandangkan pemalsuan dokumen adalah satu kesalahan yang serius dan perlu mengambil kira kepentingan awam berbanding peribadi tertuduh.Mahkamah kemudian menjatuhkan hukuman denda RM10,000 untuk kesemua pertuduhan dan tertuduh membayar denda yang dikemukakan mahkamah itu.


Johorfm sasar 100,000 pendengar dan pengikut tahun ini

JOHOR BAHRU, 21 Februari - Stesen radio Johorfm menyasarkan seramai 100,000 pendengar dan pengikut stesen itu tahun ini.  Ketua Bahagian Rancangan Johorfm Zahrinul Aini Sumery berkata, Johorfm komited untuk terus melaksanakan pelbagai aktiviti radio di lokasi, bagi menarik minat pendengar lama dan baharu.  Antara yang bakal dilaksanakan adalah Jelajah Johorfm di Muar, Program Semarak Ramadan dan Hari Raya nanti.  "Kita akan uar-uarkan sebenarnya apa keistimewaan menjadi ahli kelab peminat ini dan kalau nak tahu kena daftar dulu kita akan muat naik kod QR disemua media sosial Johorfm ," kata Zahrinul kepada RTM. Hari ini, Johorfm mengadakan program pra jelajah Johorfm di Kampung Parit Puteri Menangis, Benut, Pontian.  Program turut melibatkan penyertaan usahawan Perusahaan Kecil dan Sederhana (IKS), untuk diberi taklimat pemasaran perniagaan.


Tembikai musnah ditenggelami air, lebih 500 pengusaha terjejas dibantu

PASIR PUTEH, 21 Februari - Kementerian Pertanian dan Industri Makanan (MAFI) bersedia membantu lebih 500 petani di daerah ini dan Bachok yang mengalami kerugian selepas tanaman tembikai mereka musnah ditenggelami air berikutan hujan lebat selama beberapa hari, pada Rabu lepas.Timbalan Menteri II MAFI, Datuk Dr Nik Muhammad Zawawi Salleh berkata pihaknya kini sedang membuat taksiran kerugian sebenar yang dialami membabitkan tanaman di tanah berkeluasan lebih 400 hektar. "Taksiran kerugian ini besar cuma kita tidak ada lagi data yang tepat, tetapi ia mencecah jutaan ringgit kerana kawasan yang sangat luas."Kejadian yang berlaku menyebabkan kebanyakkan petani tidak mendapat pulangan modal dan ada yang terpaksa menanggung hutang kerana tidak dapat mengutip hasil," katanya.Beliau berkata demikian kepada pemberita selepas menyampaikan sumbangan MAFI Prihatin di perkarangan Pejabat Ahli Parlimen Pasir Puteh, di sini hari ini.Mengulas lanjut, Nik Muhammad Zawawi yang juga Ahli Parlimen Pasir Puteh berkata bantuan kepada petani terlibat sedang dikenalpasti sama ada dari segi input pertanian, kewangan atau kedua-duanya sekali dengan menggunakan peruntukan dari Tabung Bencana MAFI. Tambahnya, tanaman tembikai di daerah Pasir Puteh dan Bachok mempunyai kualiti yang baik dan mampu menampung keperluan tanaman itu di seluruh negara.


Peruntukan RM3 juta diluluskan untuk bina bangunan baharu PPK Bukit Awang

PASIR PUTEH, 21 Februari - Kerajaan meluluskan peruntukan sebanyak RM3 juta bagi pembinaan bangunan baharu Pertubuhan Peladang Kawasan (PPK) Bukit Awang di Pasir Puteh, Kelantan.

Menurut Timbalan Menteri Pertanian Dan Industri Makanan II, Datuk Dr Nik Muhammad Zawawi Salleh, pembinaan itu bagi menggantikan bangunan asal PPK tersebut yang telah uzur. Katanya, bangunan asal PPK Bukit Awang telah dibina sejak tahun 1978 dan kini sudah berusia 43 tahun.  PPK Bukit Awang merupakan pembekal terbesar tanaman cili bagi syarikat Nestle dan mencatatkan keuntungan yang besar bagi kawasan tersebut. "Ia mencatatkan keuntungan yang sangat besar bagi (kawasan) Bukit Awang dan dengan itu kita minta supaya kerajaan meluluskan peruntukan untuk bina bangunan yang sempurna dan ada dewan serta seumpamanya dan Alhamdulillah baru-baru ini kerajaan memutuskan untuk memberi peruntukan RM3 juta dan hari ini kita serah cek replika untuk PPK Bukit Awang," katanya selepas Program Penyerahan MAFI Prihatin anjuran Lembaga Pertubuhan Peladang (LPP) Negeri Kelantan di perkarangan Pejabat Pusat Ahli Parlimen Pasir Puteh, di sini.  Turut hadir, Timbalan Ketua Pengarah Operasi LPP, Nik Mohd Shaharil Nik Md Hashim dan Pengarah LPP Kelantan, Mohd Hanifa Awang Su.  Mengulas lanjut, Nik Muhammad Zawawi berkata LPP Kelantan telah menyerahkan bantuan MAFI Prihatin kepada lebih 2,000 ahli di beberapa PPK seluruh negeri itu dengan nilai bantuan sebanyak RM104,110.


Sarawak, Ketua Menteri kepada “Premier”

AYER KEROH, 21 Februari - Sarawak mempunyai hak dalam meminda perlembagaan mereka sendiri termasuk menukar perkataan Ketua Menteri kepada “Premier”.  Menurut Penyandang Krusi Institusi Raja-raja Melayu Universiti Teknologi Mara (UiTM) Profesor Datuk Dr. Shamrahayu Ab. Aziz, apa yang penting pindaan perlembagaan negeri itu tidak boleh bercanggah dengan perlembagaan persekutuan.  "Tetapi apabila saya melihat draf rang undang-undang, didapati draf rang undang-undang itu juga menyatakan bahawa, seperti mana dijumpai perkataan Ketua Menteri dalam mana-mana undang-undang itu, hendaklah dibacakan dengan perkataan 'Premier'. Tetapi saya mahu tegaskan bahawa negeri Sarawak seperti mana juga negeri-negeri lain mempunyai perlembagaan negeri masing-masing. Setiap peruntukkan perlembagaan negeri tu hendaklah sentiasa selaras dengan peruntukan Perlembagaan Persekutuan," kata Dr. Shamrahayu selepas Majlis Wacana Ilmu Peristiwa Pengisytiharan Tarikh Kemerdekaan Persekutuan Tanah Melayu di Auditorium Panggung Sari Kompleks Jabatan Kebudayaan dan Kesenian Negara (JKKN) Melaka, di sini. Majlis dirasmikan Timbalan Speaker Dewan Undangan Negeri, Datuk Khaidhirah Abu Zahar.


SOP baharu LITB, tingkatkan kehadiran pelancong antarabangsa

LANGKAWI, 21 Februari - Lembaga Pembangunan Langkawi (LADA) serta pemain industri menyambut baik penambahbaikan Prosedur Operasi Standard (SOP) bagi Gelembung Pelancongan Antarabangsa Langkawi (LITB) yang diumumkan kerajaan baru-baru ini.  SOP yang berkuatkuasa 16 Februari lalu itu, akan memudahkan pelancong untuk berkunjung ke Langkawi.Sekali gus meningkatkan kehadiran pelancong antarabangsa ke pulau pelancongan itu.  Ketua Pegawai Eksekutif LADA Nasaruddin Abdul Muttalib berkata, sejak LITB dimulakan pada 15 November lalu, hingga hari ini lebih kurang 4,600 pelancong antarabangsa telah ke Langkawi.  Nasaruddin yakin dengan pembaharuan SOP, bilangan pelancong antarabangsa akan bertambah memandangkan ianya lebih memudahkan.  "SOP sebelum ini hanya pada hari kelapan. Setelah tinggal di Langkawi tujuh hari, pelancong boleh ke destinasi lain. Tetapi SOP yang ditambah baik ini, pada hari kelima juga boleh dibenarkan ke destinasi lain setelah ujian PCR COVID-19 terbukti negatif. Jadi ini memberi lebih banyak kemudahan dan keselesaan kepada pelancong-pelancong," kata Nasaruddin ketika ditemui media pada program Tanaman Pokok Bakau sempena World Wetlands Day 2022 di Kubang Badak BioGeotrail, di sini.


Kebajikan anggota TDM terus diberi perhatian

KUALA LUMPUR, 21 Februari- Kebajikan dan kesejahteraan pegawai dan anggota akan menjadi fokus utama Tentera Darat Malaysia (TDM) dalam keadaan ekonomi semasa.Panglima Tentera Darat, Tan Sri Zamrose Mohd Zain berkata, perkara itu diberi tumpuan bagi memastikan setiap anggota dapat menjalani kehidupan dengan selesa di samping menjalankan tugas yang diamanahkan dengan baik. "Kita ada 86,000 anggota tentera darat 2/3 daripada itu sudah berumah tangga, jadi kalau kita tengok seluruh malaysia ni banyaklah keperluan rumah untuk anggota. Jadi kita kena tentukan mereka ini duduk dengan selesa di samping menjalankan tugas. "Kita kena tengok dia punya kelengkapan dari kepala sampailah ke kaki benda-benda asas untuk bertugas supaya mereka dapat bertugas sebaik mungkin," ujar beliau ketika ditemu bual di RTM.Antara yang diberi tumpuan termasuk kebajikan keluarga seperti rumah, pendidikan dan masa depan anggota tentera selepas tamat perkhidmatan.


SPRM kesan dua individu bantu siasatan kes

PUTRAJAYA, 21 Februari - Suruhanjaya Pencegahan Rasuah Malaysia (SPRM) Selangor berusaha mengesan dua individu bagi membantu siasatan kes agensi berkenaan.SPRM menerusi kenyataan memaklumkan, individu pertama dikenali sebagai Khor Jun Han @ Kevin, 32; alamat terakhir di No. 15, Jalan 74/26, Taman Sri Rampai, Setapak, 63300 Kuala Lumpur.  Sementara itu, individu kedua, Muhammad Nizamuddin Mohc Iskandar, 20; alamat terakhir di No 3-2B, Jalan Desa 9/2, Bandar Country Homes, 48000 Rawang, Selangor.

Sehubungan itu, orang ramai yang mengenali atau mempunyai maklumat mengenai dua individu berkenaan diminta menghubungi pegawai penyiasat, PPs Ahmad Nuri Muda di talian 017-204 7355 atau 03-5525 6500.


Bantu nelayan tambah pendapatan

KANDANG, 21 Februari - Jabatan Perikanan Negeri Melaka melaksanakan pelbagai inisiatif, dalam usaha membantu nelayan di negeri itu menambah pendapatan.  Menurut Pengarahnya Mohd Fauzi Salehon, antaranya pembinaan sangkar ternakan ikan tilapia di Sungai Linggi, selain projek ternakan semula kupang dan kerang di perairan Jasin.  Jelas Fauzi, langkah ini dapat memberi pendapatan tambahan kepada nelayan antara RM2,000 hingga RM4,000 sebulan.  "Kalau yang macam sangkar ini, keseluruhan projek sebelum ini untuk membuat sangkar di Linggi sahaja mencecah hampir RM600,000. Kita jangkakan daripada pengusaha, mereka akan dapat pulangan lebih RM2,000 sebulan. Kita akan pastikan mereka ini melepasi tahap kemiskinanlah," kata Fauzi selepas Program Pelepasan Benih Ikan dan Penyerahan Lesen Sampan Khas Negeri Melaka di sini. Bagi projek ternakan ikan sangkar, benih anak ikan akan mula dimasukkan pada bulan hadapan.

Manakala untuk peruntukan ternakan kerang, ia masih dalam proses permohonan daripada Kerajaan Negeri dan akan dilaksana sebaik sahaja diluluskan.


Kediaman berusia lebih 35 tahun musnah akibat ribut

SIMPANG PULAI, 21 Februari - Kejadian hujan dan angin kencang melanda Kampung Sengat, Simpang Pulai Ipoh, semalam.

Ketua Balai Bomba dan Penyelamat Simpang Pulai, Shaharudin Tuan Ali mengesahkan, pihaknya menerima panggilan berhubung kejadian pokok tumbang di kawasan berkenaan.

Kerja pembersihan pokok tumbang tersebut dilakukan oleh pihak Majlis Bandaraya Ipoh.

Dalam kejadian itu, hanya sebuah rumah penduduk terjejas.

Warga emas Fatimah Shafie, 68 tahun meluahkan rasa sedih apabila melihat rumah yang didiami sejak lebih 35 tahun lalu musnah dalam sekelip mata.Menurut Fatimah, kejadian selepas Asar itu berlaku terlalu pantas dan kali pertama melanda kampung tersebut.  Hujan lebat berserta angin kencang menyebabkan bahagian dapur dan dua bilik tidur rumahnya rosak teruk.  "Mak cik ketika itu berada di dalam bilik. Angin kuat dari arah dapur mak cik, dan memusnahkan keseluruhannyalah," kata Fatimah di sini. Buat sementara waktu, beliau dan enam lagi ahli keluarganya akan tinggal di rumah wakaf yang disediakan pihak masjid berdekatan.


Warga asing kembali aktif berniaga di Pasar Harian Selayang, Pasar Borong KL

KUALA LUMPUR, 21 Februari- Kumpulan warga asing kembali menjadikan lokasi sekitar Pasar Harian Selayang (PHS) dan Pasar Borong Kuala Lumpur sebagai lubuk rezeki mereka menjalankan perniagaan secara haram.Biarpun kawasan berkenaan sebelum ini digempur beberapa kali oleh pihak berkuasa dan pernah dikenakan Perintah Kawalan Pergerakan Diperketatkan (PKPD) ekoran jangkitan kes COVID-19 yang tinggi tahun lepas, namun mereka tidak serik berniaga di sekitar kaki lima bangunan kedai berdekatan kedua-dua pasar berkenaan yang menjadi tumpuan pembeli.Kelibat peniaga warga asing yang menjual sayur-sayuran, buah-buahan dan barang basah lebih ramai ketika hujung minggu dari awal pagi hingga petang.Di deretan bangunan kedai dua tingkat berdekatan Pasar Borong Kuala Lumpur telah menjadi ‘perkampungan’ mereka dengan ada antaranya membuka restoran selain turut menjual daging sembelihan secara terbuka hanya di kaki lima bangunan kedai.Seorang peniaga ikan, Norizah Saptu, 42, berkata warga asing kembali aktif berniaga sejak peniaga tempatan dipindahkan ke bangunan baharu PHS pada Jun tahun lepas.Menurut Norizah, warga asing juga mula bertindak berani dengan mengubah lokasi perniagaan mereka ke bangunan kedai yang terletak di antara sempadan Majlis Perbandaran Selayang dan Dewan Bandaraya Kuala Lumpur (DBKL) bagi mengaburi pihak berkuasa.“Dalam tempoh sekarang, ramai peniaga baru nak memulihkan semula perniagaan masing-masing setelah lama operasi ditutup akibat pandemik COVID-19, tapi kini kami pula terpaksa bersaing dengan peniaga warga asing.“Sudahlah banyak kos terpaksa kami tanggung termasuk lesen dan sewa premis, tapi mereka (warga asing) dapat berniaga sewenang-wenang,” katanya yang telah meniaga selama 11 tahun.Seorang penduduk, Zulfahmi Hakimi Mohamad Said, 35, pula berkata situasi di bangunan kedai berdekatan Pasar Borong Kuala Lumpur umpama berada di negara lain apabila deretan bangunan kedai dua tingkat itu dipenuhi warga asing.“Kawasan ini juga telah dipenuhi dengan sampah-sarap. Saya bimbang jika tiada langkah segera untuk menangani isu ini, lama-kelamaan ia boleh mendatangkan kemudaratan bukan sahaja isu keselamatan dan kesihatan tetapi juga kesan kepada ekonomi peniaga di sekitar pasar ini,” katanya.Sementara itu, Ketua Kawasan Selayang Persatuan Peniaga dan Penjaja Bumiputera Wilayah Persekutuan Mohd Hafiz Mohd Sidik berkata tindakan undang-undang yang lebih tegas harus dikenakan kepada warga asing bagi kelangsungan peniaga tempatan.“Mereka menjual dengan harga yang lebih murah berbanding peniaga tempatan kerana mereka tidak menanggung kos seperti sewa premis dan bahan jualan diperoleh terus daripada pembekal. Ini tidak mustahil akan ada antara kami yang terpaksa gulung tikar,” katanya.


Projek kereta api berkelajuan tinggi mampu selesaikan isu kesesakan

JOHOR BAHRU, 21 Februari- Sistem pengangkutan awam Johor-Singapura mampu mengatasi masalah kesesakan di Tambak Johor, serta memudahkan perjalanan antara kedua-dua negara. Justeru, Kerajaan Johor berharap Kementerian Pengangkutan menggerakkan segera perbincangan semula Projek Kereta Api Berkelajuan Tinggi (HSR) dengan Singapura.Menteri Besar, Datuk Hasni Mohammad berkata, perbincangan perlu dibuat semula dari awal, selepas projek terbatal apabila perjanjian dua hala luput pada 31 Disember 2020."Saya yakin dengan kebolehan, keupayaan dan kesungguhan yang ditunjukkan Menteri Pengangkutan (Datuk Seri Dr. Wee Ka Siong). Dan saya percaya HSR akan dapat dibincangkan semula,"Kerajaan Negeri Johor akan menyokong sepenuh perlaksanaan ini dan berharap agar projek ini dapat menjadi realiti," ucapnya ketika merasmikan Transformasi Perkhidmatan Bas Berhenti-henti (SBST) Johor di Johor Bahru.Ketika ini, projek pengangkutan awam Johor Bahru-Singapura yang sedang berjalan ialah Projek Sistem Transit Rapid, RTS, yang menghubungkan Bukit Chagar dengan Woodlands. Projek itu dijangka siap akhir 2024 dan pembukaan penuh dijadual pada 2026.


OKT mati mengejut dalam tahanan lokap

KUALA LUMPUR, 21 Februari- Polis Diraja Malaysia (PDRM) mengesahkan seorang lelaki warga tempatan mati mengejut dalam tahanan di lokap Ibu Pejabat Polis Daerah (IPD) Seri Alam, Johor Bharu pada Sabtu.Pengarah Jabatan Integriti dan Pematuhan Standard (JIPS) Bukit Aman Datuk Azri Ahmad berkata lelaki yang merupakan Orang Kena Tahan (OKT) berusia 49 tahun, sebelum ini ditahan dalam satu Operasi Pemutihan.“Dia telah disiasat di bawah Seksyen 39(A)(1) Akta Dadah Berbahaya (ADB) 1952 dan sedang menunggu sebutan semula kesnya pada 10 April depan,” katanya dalam kenyataan, malam tadi.Azri berkata OKT dihantar ke Hospital Sultan Ismail pada 16 Feb lepas kerana mengadu sesak nafas, sebelum didapati tidak sedarkan diri di lokap pada pukul 7 pagi (Sabtu).“Pihak koroner telah hadir dan mengesahkan kematian OKT dan mayatnya dihantar ke hospital sama untuk bedah siasat.“OKT dalam masa sama disahkan positif COVID-19, namun punca kematian masih belum diketahui selain bergantung pada analisa laporan dan ujian makmal patologi,” katanya.Mengulas lanjut, beliau berkata Unit Siasatan Jenayah Kematian Dalam Tahanan JIPS akan menjalankan siasatan berhubung kes tersebut. -BERNAMA


Ribut di Gemas rosakkan 30 rumah penduduk

SEREMBAN, 21 Februari- Hampir 30 buah rumah membabitkan lebih 130 penduduk di Gugusan Felda Jelai 1 hingga 4 dekat Gemas mengalami kerosakan akibat hujan lebat dan ribut, petang semalam.Ketua Balai Bomba dan Penyelamat Gemas Penolong Penguasa Bomba Mohd Farid Abu Bakar berkata kejadian hampir setengah jam bermula 5.30 petang itu mengakibatkan bumbung rumah penduduk diterbangkan angin manakala beberapa kenderaan dihempap pokok.“Tiada kecederaan dilaporkan setakat ini dan hanya empat orang daripada satu keluarga ditempatkan di Kuarters Felda Jelai 1 selepas rumah mereka rosak teruk.“Ada mangsa yang menumpang di rumah saudara mara untuk sementara waktu dan ada yang tidak berpindah kerana kerosakan dialami tidak teruk selain bimbang penularan COVID-19 sekiranya dipindahkan,” jelasnya kepada pemberita.Beliau berkata kejadian itu pertama kali berlaku setakat tahun ini dan jumlah kerugian masih dinilai.Terdahulu, Jabatan Meteorologi Malaysia (MetMalaysia) menerusi akaun Twitter mengeluarkan amaran hujan lebat dan ribut petir yang dijangka berlaku melibatkan beberapa negeri termasuk Negeri Sembilan, Kedah, Perak dan Kelantan sehingga malam ini. -BERNAMA


Gaji minimum RM1,500 perlu jadi agenda utama kerajaan -MTUC

KUALA LUMPUR, 20 Februari- Kongres Kesatuan Sekerja Malaysia (MTUC) mahu gaji minimum RM1,500 dijadikan agenda utama untuk dilaksanakan pada ketika ini.Setiausaha Agung MTUC, Kamarul Baharin Mansor berkata, jutaan pekerja terutama golongan B40 sedang melihat dan memerhatikan kesungguhan kerajaan dalam memberikan gaji minimum tersebut.Katanya, penetapan gaji minimum baharu perlu diutamakan kerajaan dan harus dipercepatkan."Pekerja-pekerja pembersihan terutamanya di bawah kontrak kerajaan yang keseluruhannya adalah pekerja tempatan amat berharap supaya gaji minimum RM1,500 dilaksanakan. Kadar tersebut akan menyaksikan gaji mereka berubah setelah bekerja lebih 15 tahun."Gaji minimum baharu sepatutnya menjadi keutamaan pentadbiran kerajaan dan tidak mengambil masa yang lama dalam membuat kajian atau perbincangan dalam penetapan kadar baharu," katanya dalam satu kenyataan pada Ahad.Beliau turut mengesyorkan agar platfrom Majlis Penasihat Buruh Kebangsaan, (NLAC) digunakan bagi membincangkan isu buruh di Malaysia termasuk buruh paksa dan pindaan Akta Perburuhan. "Jutaan pekerja akan berterima kasih pada kerajaan dan hanya segelintir sahaja yang tidak bersetuju dengan gaji minimumRM1,500 dilaksanakan," katanya.Selain itu, MTUC turut mempersoalkan mengenai kajian perintah gaji minimum itu sama ada telah dilakukan dan dibentangkan kepada kabinet.dengan mendakwa kajian sepatutnya telah selesai dan keputusan kabinet boleh dibuat dengan kadar segera demi kepentingan negara."Kerajaan juga digesa menerima pelabur yang berupaya memberikan gaji minimum yang wajar kepada pekerja dan tidak kedekut. Seperti Syarikat AEON yang telah memberi gaji minimum RM1,500 dan tarikh pelaksanaannya pada 1 Januari 2022 adalah bukti keinginan sesebuah syarikat untuk melaksanakannya bagi kebajikan pekerja."MTUC mengesyorkan kerajaan supaya jangan tunggu kapal sehingga karam tetapi masih lagi mengarahkan perbincangan dibuat," katanya.


Lapan pemancing terapung dua jam akibat bot karam, diselamatkan APMM

MERSING, 20 Februari- Lapan pemancing yang terapung hampir dua jam selepas bot dinaiki karam di beting berhampiran Pulau Seri Buat dan Pulau Tasu di perairan Rompin malam tadi berjaya diselamatkan.Pengarah Agensi Penguatkuasaan Maritim Malaysia (APMM) Johor, Laksamana Pertama Maritim Nurul Hizam Zakaria berkata, bot dinaiki pemancing berusia 27 tahun hingga 56 tahun berkenaan dipercayai mengalami kebocoran menyebabkan air masuk sebelum karam.Katanya, Maritime Rescue Sub Centre (MRSC) Johor Bahru menerima maklumat kecemasan melalui talian MERS 999 daripada salah seorang mangsa pada jam 9.35 malam."Operasi Carilamat diaktifkan pada jam 9.50 malam membabitkan bot APMM, Pasukan Polis Marin (PPM) dan komuniti nelayan setempat."Sekitar jam 11.20 malam, lapan mangsa rakyat tempatan itu berjaya ditemui oleh sebuah bot fiber yang melalui kawasan kejadian berpaut pada bot dengan memakai jaket keselamatan," katanya dalam satu kenyataan.Katanya, mangsa selamat tiba di Jeti Awam Penyabong pada jam 11.50 malam.Beliau berkata, MRSC Johor Bahru mengucapkan terima kasih di atas bantuan agensi-agensi dan komuniti nelayan setempat dalam operasi carilamat itu."Kegunaan jaket keselamatan terbukti menjadi alat bantuan keselamatan yang mampu menyelamatkan nyawa di laut sekiranya berlaku kecemasan," katanya.


PRN Johor:  3,000 anggota, pegawai polis bertugas pada hari penamaan calon.

MERSING, 20 Februari- Kira-kira 3,000 anggota dan pegawai polis akan ditugaskan pada hari penamaan calon Pilihan Raya Negeri (PRN) Johor pada Sabtu depan bagi memastikan proses berkenaan berjalan lancar.Ketua Polis Johor, Datuk Kamarul Zaman Mamat, berkata pihaknya akan menambah anggota ketika tempoh berkempen mengikut keperluan.Penugasan katanya tertumpu kepada pematuhan SOP seperti yang sudah ditetapkan. "Kita akan tingkatkan keanggotaan semasa kempen mengikut keperluan dan ada jumlah pegawai yang sudah bersiap sedia."Semua pihak diminta mematuhi peraturan dan mengikuti nasihat serta arahan yang diberikan pasukan polis yang bertugas supaya ketenteraman awam sentiasa terpelihara," katanya kepada pemberita selepas program Dialog Ketua Polis Johor bersama Warga Felda Tenggaroh di Tanjung Leman, Mersing.Sementara itu, polis Johor belum menerima sebarang laporan polis berkaitan pilihan raya di Johor dan kebanyakannya mematuhi SOP ditetapkan.  Permohonan permit bagi kempen pilihan raya pula akan dikeluarkan selepas penamaan calon. Suruhanjaya Pilihan Raya (SPR) telah menetapkan tarikh pengundian PRN Johor pada 12 Mac manakala 8 Mac ditetapkan untuk pengundian awal.


Pembinaan Empangan Sabo berjalan lancar

YAN, 20 Februari - Pembinaan Empangan Sabo di Titi Hayun, Yan dan Tupah, Merbok, Kedah kini berjalan lancar.  Kedua - dua empangan itu yang menelan kos RM22.8 juta mampu menahan atau menampan sisa-sisa kayu balak atau arus deras akibat fenomena kepala air. Ahli Parlimen Jerai, Sabri Azit berkata empangan yang dibina menggunakan teknologi Jepun itu dijangka siap pada penghujung tahun ini dan bakal menjadi tarikan baharu orang ramai berkunjung ke pusat rekreasi berkenaan.  "Kita lihat ia (empangan) berbentuk U, di tengah-tengah itu diletakkan jajaran untuk menahan pokok - pokok dan saya berharap dengan adanya Empangan Sabo ini boleh menyelesaikan fenomena berlakunya kepala air ," katanya kepada Berita RTM selepas Program Jaringan Kecemerlangan Pendidikan Parlimen Jerai Bersama Calon Peperiksaan SPM/ STPM dan STAM, di sini. Menurut Sabri, jambatan sementara di Kampung Setoi, Yan yang terputus dan runtuh akibat banjir besar kepala air pada Ogos tahun lalu, telah siap dibina.  Manakala beberapa kerosakan infrasruktur kemudahan awam termasuk jalan-jalan kampung telah diperbaiki semula melalui peruntukan yang disalurkan kerajaan.


EPU nafi keluar mesej minta pendapat, cadangan orang ramai tambah baik sektor pertanian

PUTRAJAYA, 20 Februari - Unit Perancang Ekonomi (EPU), Jabatan Perdana Menteri tidak pernah mengeluarkan sebarang mesej untuk mendapatkan pandangan atau cadangan daripada orang ramai bagi menambah baik industri dan sektor pertanian.EPU JPM dalam satu kenyataan menjelaskan, mesej palsu itu disebarkan oleh pihak tertentu yang tidak bertanggungjawab."Orang ramai yang menerima mesej tersebut juga diminta untuk mengabaikannya kerana ia merupakan satu mesej palsu," menurut kenyataan itu.


Larangan merokok: 25 notis dikeluarkan dalam OPS MEGA di Putrajaya

PUTRAJAYA, 20 Februari - Satu Operasi Bersepadu Peraturan-peraturan Kawalan Hasil Tembakau 2004 (OPS MEGA PPKHT 2004) telah dijalankan di Putrajaya.Ia bagi memastikan pematuhan larangan merokok di bawah Peraturan 11(PPKHT) 2004 dipatuhi.Operasi melibatkan 25 premis makanan yang dikenal pasti termasuk Bazaar 8 dan Ayer 8, Presint 8, Presint 9 dan Presint Diplomatik.Pengarah Bahagian Kawalan Penyakit Kementerian Kesihatan, Datuk Dr. Norhayati Rusli memaklumkan 25 notis telah dikeluarkan dengan nilai kompaun RM3,750.

"Penguatkuasan akan diteruskan selepas ini. Kita telah banyak menerima aduan umum mengatakan masyarakat kita mula merokok di tempat-tempat larangan merokok. "Jadi penguatkuasaan bukan hanya setakat ini tapi pihak KKM bersama dengan semua pegawai penguat kuasa semua peringkat lapangan di Malaysia. Yang penting adalah untuk mendidik kepada semua," kata Dr. Norhayati kepada wartawan di sini.Tambah beliau, 205 orang awam telah diberikan pendidikan kesihatan melalui nasihat dan edaran kad berkaitan jenis kesalahan dan nilai kompaun.Operasi dijalankan melibatkan 38 anggota penguatkuasaan daripada Pejabat Kesihatan Putrajaya, Unit Inspektorat dan Perundangan Negeri Jabatan Kesihatan Wilayah Persekutuan Kuala Lumpur dan Putrajaya (JKWPKL&P).


36 premis perindustrian dikompaun dalam Op Gempur

SHAH ALAM, 20 Februari - Jabatan Alam Sekitar (JAS) Selangor mengeluarkan 207 kompaun bernilai RM414,000 ke atas 36 premis perindustrian yang gagal mematuhi Akta Kualiti Alam Sekeliling 1974 dan peraturan-peraturan di bawahnya.Menurut kenyataan JAS Selangor, kompaun dikeluarkan hasil Op Gempur selama tiga hari bermula Selasa.Operasi itu melibatkan pemeriksaan ke atas 54 premis di kawasan perindustrian Klang Utara.

"Tindakan Penahanan Operasi Kelengkapan juga dikenakan ke atas dua kilang yang melakukan kesalahan serius mencemarkan alam sekitar,""Tindakan memberhentikan sementara operasi kilang itu diambil bagi memastikan langkah kawalan dan pembaikan segera dapat dijalankan pihak terbabit dalam usaha menangani kejadian pencemaran," menurut kenyataan ituMenurut JAS Selangor, pihaknya sentiasa komited dan memandang serius kesalahan membabitkan pencemaran alam sekitar.Orang ramai boleh menghubungi talian bebas tol 1-800-88-2727 atau ke portal rasmi jabatan untuk melaporkan sebarang aduan berkaitan.


Penjual peralatan rumah ditemukan maut dengan kesan kelar di kediamannya

SERI KEMBANGAN, 20 Februari - Seorang wanita yang juga penjual peralatan rumah maut akibat dikelar di premis miliknya di Seri Kembangan malam tadi.

Ketua Polis Daerah Serdang, Asisten Komisioner A. A Anbalagan berkata, pihaknya menerima panggilan daripada seorang lelaki pada 7.25 malam yang melaporkan tentang satu kejadian pergaduhan.

"Mangsa ditemukan dalam keadaan terbaring dan berlumuran darah dengan kesan kelar di leher.

"Mangsa dipercayai pemilik kedai di mana berlakunya kejadian pergaduhan," kata Anbalagan dalam kenyataan hari ini.

Menurut beliau, mayat wanita berkenaan telah dibawa ke Hospital Serdang untuk proses bedah siasat.

"Polis sedang mengenal pasti suspek dan motif pembunuhan masih dalam siasatan," katanya kes disiasat mengikut Seksyen 302 Kanun Keseksaan kerana membunuh.


Bantu wanita B40 jalani HPV untuk cegah kanser serviks

GUA MUSANG, 20 Februari - Program pengujian alternatif secara calitan menggunakan kit khas atau ujian Virus Papiloma Manusia (HPV) secara percuma, membantu wanita kumpulan B40 melakukan pemeriksaan bagi mencegah kanser pangkal rahim.Pengerusi Yayasan ROSE (Removing Obstacles to Cervical ScrEening), Profesor Datuk Dr. Adeeba Kamarulzaman berkata, sehingga kini lebih 15,000 wanita di seluruh negara telah melakukan ujian itu.

“Berikutan itu, kami mengharapkan penglibatan daripada lebih banyak badan bukan kerajaan (NGO) untuk turut serta dalam program ini bagi membantu menghapuskan kanser ketiga yang paling banyak dihidapi wanita Malaysia.“Malaysia merupakan salah satu negara di rantau ini yang memperluas vaksinasi HPV dalam kalangan kanak-kanak perempuan berumur 13 tahun ke atas. Jadi, marilah kita bersama-sama membuat saringan awal agar dapat menghapuskan kanser serviks di negara ini,” katanya. Sementara itu, rata-rata wanita di Gua Musang, menyambut baik program berkenaan.  "Kita buat sendiri tiada orang tengok, kalau sebelum ini kalau 'pap smear' kita terpaksa ke klinik atau pusat perancang untuk lakukan ujian. Jadi mungkin itu bagi saya kita rasa segan sebab orang lain yang akan lakukan ujian bagi pihak kita," kata Pengerusi Persatuan Keluarga Polis (PERKEP) IPD Gua Musang, May Soluman."Program ROSE saringan HPV ini dapat memanfaatkan ramai penduduk setempat. Kalau kita hendak buat program tersebut di luar, kos dia mencecah RM250. Hari ini dibawa percuma oleh Yayasan ROSE dengan kerjasama semua NGO di Gua Musang untuk menjayakan program tersebut," ujar Pengerusi Kelab Jalinan Ikatan Kasih Gua Musang, Shamsina Ahmad Kamal.Program ROSE mendapat kerjasama Kementerian Kesihatan dan syarikat insurans Etiqa.


Perbezaan fahaman politik tidak halang matlamat penubuhan komuniti Keluarga Malaysia

KLUANG, 19 Februari - Perbezaan fahaman politik, tidak akan menghalang matlamat penubuhan komuniti Keluarga Malaysia dalam menyampaikan maklumat dan dasar kerajaan selain memupuk perpaduan antara komuniti setempat.  Menteri Komunikasi dan Multimedia, Tan Sri Annuar Musa berkata proses Pilihan Raya seperti yang akan berlangsung di Johor hanya bersifat sementara.Namun katanya, proses menjayakan Komuniti Keluarga Malaysia merupakan satu misi untuk jangka masa yang panjang. "Pilihan Raya ini hanya berlaku dalam tempoh 14 hari sahaja, lepas 14 hari kena bekerjasama semula sebagai satu masyarakat dan agenda membangunkan kerajaan harus diteruskan. "Jadi saya nampak ada peranan yang lebih besar dan seharusnya melangkaui fahaman kepartian," katanya selepas majlis penyerahan watikah penubuhan komuniti Keluarga Malaysia Zon Tengah, di sini.  Dalam pada itu, mengenai ruang kepada calon-calon yang akan bertanding pada Pilihan Raya Umum Dewan Negeri Johor ke-15, Annuar berkata media rasmi kerajaan boleh menjadi medium bagi memperkenalkan calon kepada orang ramai.  "Namun ia harus tidak bercanggah dengan peranan sebenar media rasmi kerajaan ketika ini," katanya. Tambahnya, Radio Televisyen Malaysia (RTM) boleh memberikan ruang terutama kepada calon pembangkang yang baharu untuk memperkenalkan diri mereka menerusi saluran sedia ada.


Peratusan saringan kesihatan percuma PeKa B40 perlu ditingkatkan -Khairy

BATU PAHAT, 19 Februari - Lebih banyak program turun padang perlu diadakan bagi meningkatkan kadar peratusan mereka yang layak sebagai penerima Skim Peduli Kesihatan Untuk Kumpulan B40 (PeKa B40) melakukan saringan kesihatan percuma. Menteri Kesihatan, Khairy Jamaluddin berkata usaha itu perlu dilakukan kerana ketika ini hanya kira-kira 561,000 sahaja daripada 4.9 juta penerima yang layak telah mendapatkan manfaat daripada program berkenaan."Antara faktor peratusan rendah tersebut disebabkan kebanyakan penerima berada di luar bandar serta tiada kemudahan pengangkutan untuk ke klinik yang menawarkan skim PeKa B40.“Saya risau sebab jumlah yang layak sangat besar tapi yang mendapatkan Skim PeKa sangat rendah, ini percuma bukan kita minta bayar, semua ini ditanggung kerajaan walaupun dibuat di klinik swasta tetapi ditanggung kerajaan.Ini semua contoh kerjasama awam swasta,"katanya selepas mengadakan lawatan kerja di sebuah klinik swasta yang menyediakan perkhidmatan Skim Peduli Kesihatan Untuk Kumpulan B40 (PeKa B40) di sini. Tambahnya, seramai 47,448 penerima daripada 523,000 yang layak bagi skim tersebut telah disaring dimana seramai 12,950 telah dikenal pasti mempunyai masalah kesihatan.


Pembukaan sempadan negara dijangka awal suku kedua tahun ini -Khairy

BATU PAHAT, 19 Februari - Pintu sempadan negara dijangka akan dibuka sepenuhnya pada awal suku kedua tahun ini selepas selesai menyediakan garis panduan dan prosedur operasi standard (SOP) tidak lama lagi.Menteri Kesihatan, Khairy Jamaluddin berkata Perdana Menteri, Datuk Seri Ismail Sabri Yaakob telah memberi masa dua minggu kepada beliau dan Kementerian Kesihatan (KKM) untuk menyediakan garis panduan bagi pembukaan sempadan."Ini tidak bermakna sempadan negara akan dibuka dalam masa dua minggu lagi, kerana perkara tersebut perlu dibincangkan di beberapa peringkat terlebih dahulu,"katanya kepada pemberita selepas mengadakan lawatan kerja di sebuah klinik swasta yang menyediakan perkhidmatan Skim Peduli Kesihatan Untuk Kumpulan B40 (PeKa B40) di sini.Jelas Khairy, garis panduan berkenaan perlu dibentangkan kepada Jawatankuasa Pengurusan Pandemik COVID-19 yang dipengerusikan Perdana Menteri, serta Jawatankuasa Kuartet Menteri COVID-19 sebelum dibawa ke Jemaah Menteri."Saya jangka mungkin suku tahun kedua adalah satu garis masa realistik, tetapi tarikhnya biarlah Perdana Menteri yang menentukannya nanti,” katanya.Tambahnya, garis panduan pembukaan semula sempadan negara akan mengambil kira aspek kesihatan rakyat dan pemulihan ekonomi.


Gaji pekerja,majikan disaran sedia pakej menarik -Saravanan

KUALA LUMPUR, 19 Februari - Majikan disaran menyediakan pakej menarik dalam menggajikan pekerja memandangkan trend gaji terkini mencecah lebih RM1,200 dan RM1,500.Menteri Sumber Manusia, Datuk Seri M. Saravanan berkata ini kerana orang ramai khususnya golongan rentan lebih berminat untuk bekerja dalam sektor ekonomi gig dan bekerja dari rumah memandangkan ia lebih mendatangkan pendapatan lumayan."Melalui gig ekonomi mereka boleh menerima RM1,500 hingga RM2,000 maka hari ini majikan perlu menyediakan satu pakej yang menarik walaupun gaji minimum kita RM1,200."Janganlah majikan hanya melihat kepada RM1,200 sebab hari ini rakyat khususnya golongan terjejas sudah mula melihat lebih daripada RM1,200 melalui gig ekonomi," katanya ketika ditemui selepas Majlis Pelancaran Inisiatif JaminKerja di Pusat Konvensyen Kuala Lumpur (KLCC) di sini.Katanya, antara perkara yang boleh dinilai bagi pakej gaji tersebut termasuk dari segi bakat dan pencapaian pekerja.


Jamin bekalan darah mencukupi, koordinasi PDN dan Hospital perlu dipergiat - Pakar

KUALA LUMPUR, 19 Februari - Koordinasi antara Pusat Darah Negara (PDN) dengan pihak Hospital perlu terus dipergiat.Ia bagi menjamin bekalan darah sentiasa mencukupi sekaligus mempersiapkan institusi kesihatan menampung 50,000 kes pembedahan bukan COVID-19 yang tertunggak.Jelas Pakar Perubatan Transfusi Pusat Darah Negara, Dr. Azmanira Aziz langkah tersebut bagi memastikan stok darah yang dibekalkan selari dengan keperluan hospital."Kita akan pastikan stok darah itu adalah selari dengan permintaan darah yg diperlukan jadi pihak klinikal sedia maklum bagi kes-kes yang memerlukan darah mereka akan maklumkan kita lebih awal khususnya kes-kes yang melibatkan kes darah ganjil."Ini kita kena bersedia, kita akan pastikan darah sentiasa ada jadi kita akan lakukan koordinasi untuk pastikan bekalan darah ini akan jadi lebih efektif," katanya kepada RTM. Untuk itu, Dr. Azmarina menyeru orang ramai untuk bersama-sama menderma darah di PDN terdekat bagi memastikan bekalan darah mencukupi. Bagi Lembah Klang, PDN memerlukan 500 hingga 600 beg darah sehari, dengan keseluruhan 2,000 unit untuk seluruh negara.


ANGKASA kenal pasti 3,000 koperasi sertai BA100, bantu stabil harga barang keperluan

BANGI, 19 Februari - Angkatan Koperasi Kebangsaan Malaysia Berhad (Angkasa) telah mengenal pasti 3,000 koperasi yang akan terlibat dalam sektor pemborongan dan peruncitan untuk menyertai Program Barang Asas 100 (BA-100) dengan menawarkan jualan pada harga berpatutan.Ia ke arah membantu usaha menstabilkan harga barangan keperluan.Presidennya, Datuk Seri Abdul Fattah Abdullah berkata pihaknya telah menyusun strategi untuk mengawal rantaian nilai daripada pihak pembekal kepada pengguna."Kalau ini dapat dibuat saya yakin kita dapat turun sampai 20 peratus harga barang runcit sekarang dengan syarat semua koperasi terlibat dalam program ini," katanya ketika merasmikan kafeteria milik koperasi Masjid Al-Hasanah Bangi Berhad, di sini.Katanya, sehingga kini sebanyak 2,000 koperasi telah mendaftar untuk Program BA-100 dan 500 daripadanya telah bergerak aktif.


Penubuhan pusat sehenti buluh,sebagai rujukan dan maklumat usahawan buluh tempatan

BANTING, 19 Februari - Pembangunan industri buluh negara terus diperkukuh menerusi penubuhan pusat sehenti buluh.Berperanan sebagai pusat maklumat dan rujukan kepada usahawan buluh tempatan, inisiatif Kementerian Perusahaan Perladangan dan Komoditi tersebut bakal memperkasa industri hiliran buluh yang bernilai tinggi.Menterinya Datuk Zuraida Kamaruddin berkata, pusat sehenti itu akan mula dibina di Tadom Hill Resort, Banting menjelang bulan depan, dengan kos dianggarkan bernilai RM2 juta."Walaupun ianya adalah satu industri permulaan tetapi sambutannya sangat menggalakkan kerana kita lihat di Malaysia tanaman buluh ini liar, dimana-mana semua ada buluh," katanya selepas menyaksikan Majlis Menandatangani Perjanjian Persefahaman Penubuhan Pusat Sehenti Buluh antara Lembaga Perindustrian Kayu Malaysia (MTIB), Majlis Kayu-Kayan Malaysia (MTC) serta Tadom Hill Resort Sdn. Bhd. di sini.

Tambahnya, setakat ini, terdapat 577 usahawan buluh merangkumi industri papan buluh, pembinaan, tekstil, perladangan dan arang buluh.


Dos penggalak tingkat imuniti golongan warga emas - Pakar

KUALA LUMPUR, 19 Februari - Dos penggalak dilihat dapat meningkatkan imuniti yang terbina daripada dos primer iaitu dos pertama dan kedua kepada paras optimum terutama kepada warga emas.Pakar Perubatan Kesihatan Awam Dr Noraliza Noordin Merican berkata justeru itu golongan tersebut disaran untuk segera mendapatkan suntikan dos itu."Kalau kita tengok pada kajian, sekiranya seseorang itu mendapat penyakit COVID-19, setelah menerima dos penggalak, keadaan penyakitnya tidak teruk dan didapati bahawa secara statistiknya kematian pun berkurangan. "Jadi ahli keluarga perlu menguar-uarkan serta menasihati dan memastikan bahawa warga emas faham kenapa dos penggalak ini penting untuk mereka," katanya kepada RTM.Dr.Noraliza turut menyatakan warga emas tidak perlu menjalankan pra ujian untuk mengambil dos penggalak sekiranya dua dos pertama tidak mengalami kesan sampingan yang teruk.Manakala bagi golongan Komorbiditi pula, boleh mendapatkan dos penggalak namun pemantauan berterusan digalakkan untuk memastikan kesihatan mereka terjaga."Kalau dia ada darah tinggi, pastikan darah tingginya terkawal. Bagaimanapun mereka masih boleh ambil dos penggalak tapi memerlukan pemerhatian selepas itu," katanya.Tambahnya, setakat ini hanya vaksin jenis Aztrazeneca, Sinovac dan Pfizer diluluskan sebagai dos penggalak dan warga emas boleh membuat pilihan antara ketiga-tiga vaksin tersebut.Sehingga kini, 3.5 peratus warga emas di Malaysia masih belum melengkapkan tiga dos suntikan vaksin manakala 1 juta lagi belum menerima dos penggalak.


RM1.7 bilion diperuntuk bagi program MySTEP 2022

KUALA LUMPUR, 19 Februari - Kementerian Kewangan memperuntukan sebanyak RM1.7 bilion bagi program jangka pendek (MySTEP) 2022 dalam usaha meningkatkan kebolehpasaran pencari kerja.Menterinya Tengku Datuk Seri Zafrul Tengku Abdul Aziz berkata MySTEP menyasarkan penciptaan 80,000 pekerjaan tahun ini."Pada tahun 2021, berbanding sasaran 50,000 kita berjaya menempatkan lebih 63,000 graduan, di mana 66 peratus ditempatkan di pelbagai kementerian dan agensi kerajaan, manakala 34 peratus di syarikat berkaitan kerajaan (GLC) dan rakan-rakan strategiknya."Oleh itu, saya berharap pencari kerja akan memanfaatkan segala peluang yang ada melalui MOF dan KSM, samada di karnival atau secara dalam talian melalui portal-portal MyFutureJobs, MySTEP dan UpSkillMalaysia," katanya ketika berucap pada Majlis Pelancaran Kempen JaminKerja Keluarga Malaysia yang disempurnakan oleh Perdana Menteri Datuk Seri Ismail Sabri Yaakob di sini.MySTEP adalah antara komponen di bawah inisiatif JaminKerja yang merupakan program pekerjaan jangka pendek secara kontrak di sektor awam serta Syarikat Berkaitan Kerajaan (GLC) dan dikelolakan oleh Agensi LAKSANA di bawah Kementerian Kewangan.


KPDNHEP,MAFI sedia pelan intervensi pastikan bekalan telur mencukupi

KUALA TERENGGANU, 19 Februari - Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Pertanian dan Industri Makanan (MAFI) sudah bersiap sedia dengan pelan intervensi bagi memastikan bekalan telur ayam di seluruh negara mencukupi untuk kegunaan pada bulan puasa dan Hari Raya Aidilfitri nanti.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata pihaknya menjangkakan permintaan telur ayam akan menjadi lebih tinggi pada waktu itu berbanding hari biasa.Katanya, KPDNHEP dan MAFI juga akan melaksanakan advokasi berterusan dengan pengusaha telur ayam bagi memastikan kestabilan bekalan menjelang musim perayaan itu."Kita sudah maklumkan kepada MAFI untuk diambil tindakan dan saya difahamkan kementerian itu telah ambil langkah untuk pastikan(bekalan telur mencukupi kerana kita tahu menjelang puasa dan raya ramai orang akan buat kuih dan sebagainya, jadi penggunaan telur akan lebih daripada biasa,” katanya kepada pemberita selepas mengadakan lawatan ke Program Jualan Keluarga Malaysia (PJKM) di Dataran Restoran Ikan Bakar di Manir di sini.

Dalam pada itu, Rosol berkata pihaknya telah mengesan 95 kesalahan berkaitan penentuan harga maksimum ayam dan telur ayam membabitkan 94 peruncit dan satu pemborong di seluruh negara, dari 5 Feb hingga semalam.Katanya daripada jumlah itu, 87 kes melibatkan kesalahan tiada tanda harga khas merah jambu, tujuh kes menjual ayam dan telur ayam melebihi harga maksimum dan satu kes tiada tanda harga.


PBSMM, AKSB agih kit makanan kepada mereka yang memerlukan di sekitar Kota Bharu

KOTA BHARU, 19 Februari - Bukan sahaja menyediakan khidmat pertolongan cemas tetapi turut mengagihkan kit makanan tengah hari kepada mereka yang memerlukan.

Itu yang dilakukan Persatuan Bulan Sabit Merah Malaysia (PBSMM) Daerah Kota Bharu dengan kerjasama Air Kelantan Sdn Bhd (AKSB) menerusi Program ‘Sebekas Makanan, Ringankan Bebanan’ dengan mengagihkan sebanyak 100 kit makanan kepada penarik beca dan asnaf di sekitar Kota Bharu hari ini. Kit makanan tengah hari yang dimasak sendiri oleh ahli persatuan itu dan turut diagih secara pandu lalu di Jalan Atas Banggol.  Menurut Pengerusi PBSMM Daerah Kota Bharu, Tuan Harun Tuan Yahya, agihan dibuat bermula pukul 12 tengah hari.Bagi pengayuh beca dan asnaf, mereka hanya perlu datang mengambil kit makanan tersebut dan terus pulang bagi mematuhi prosedur operasi standard (SOP) yang ditetapkan.  Jelas beliau, program yang bermula sejak akhir Januari lalu itu kini memasuki empat daripada sembilan siri yang akan dilaksanakan sebelum kedatangan bulan Ramadhan nanti.  "Sebenarnya program ini kita mendapat kerjasama dari kerajaan negeri Kelantan dan agensi seperti AKSB dan juga syarikat swasta serta individu-individu, jadi saya bagi pihak Jawatankuasa Bulan Sabit Merah Malaysia Daerah Kota Bharu mengucapkan ribuan terima kasih kepada agensi-agensi atau orang perseorangan yang membantu kami dalam menjayakan program ini," kata Tuan Harun selepas mengagihkan kit makanan tersebut, di sini.


Peruntukan RM300 juta bina lebuh raya rakyat di Kelantan

KOTA BHARU, 19 Februari - Kerajaan Persekutuan meluluskan peruntukan berjumlah RM300 juta dalam pelaksanaan Lebuh Raya Rakyat di Bukit Tiu ke Kampung Berangan Mek Nab membabitkan jajaran sepanjang 10 kilometer (km).Menteri di Jabatan Perdana Menteri (Ekonomi), Datuk Seri Mustapa Mohamed berkata peruntukan berkenaan sudah diluluskan di bawah projek pembangunan Rancangan Malaysia Ke-12 (RMKe-12) yang dijangka bermula pada April ini dan memerlukan tempoh 36 bulan untuk disiapkan. "Kerajaan negeri sudah menyiapkan kira-kira 35 peratus maknanya tidak 100 peratus dari kerajaan pusat,tender sudah pun keluar,"katanya kepada pemberita selepas melawat tapak projek Lebuh Raya Kota Bharu-Kuala Krai (KB-KK) di Kok Lanas, di sini.Beliau berkata, Projek Lebuh Raya Kota Bharu-Kuala Krai membabitkan jajaran 67.56km dengan anggaran kos keseluruhan RM2.7 bilion dijangka siap pada 2025 dan akan bersambung dengan projek Central Spine Road yang bermula di Kuala Krai.


Naik taraf perkhidmatan,syarikat telco diminta perbaiki mutu perkhidmatan

KLUANG, 19 Februari - Semua pengendali syarikat telekomunikasi (telco) diminta untuk melabur semula dan menaik taraf liputan serta perkhidmatan telekomunikasi supaya menjadi lebih berkualiti.Menteri Komunikasi dan Multimedia, Tan Sri Annuar Musa berkata syarikat telco seharusnya perlu lebih serius memastikan perkhidmatan disediakan berada pada tahap terbaik dan tidak memikirkan keuntungan semata-mata."Berdasarkan laporan diterima daripada syarikat tersebut (telco), rangkaian internet negara berada pada tahap 98 peratus namun masih terdapat rungutan masalah liputan oleh pengguna. "Kita mahu tengok ada perkhidmatan yang baik daripada semua telco yang kita lesenkan dan saya mahu Suruhanjaya Komunikasi dan Multimedia Malaysia (SKMM) membuat audit, semak prestasi perkhidmatan telco kerana undang-undang membolehkan kita mendenda, kompaun syarikat yang tidak memenuhi apa yang ditetapkan," katanya selepas melancarkan Pusat Ekonomi Digital, PeDI Keluarga Malaysia di Felda Kahang Barat, di sini. Tambah Annuar,pihaknya akan mengadakan pertemuan dengan pengurusan tertinggi setiap syarikat telco bagi membincangkan perkara tersebut.

Sementara itu, Annuar berkata Kementerian Komunikasi dan Multimedia (KKMM) bercadang menambah sekurang-kurangnya 15 hingga 20 unit peranti di semua  PeDI seluruh negara. Katanya, langkah itu sebagai nilai tambah selain meningkatkan kebolehgunaan dan penyertaan masyarakat dalam aktiviti ekonomi digital."Sekarang ini ada 20 komputer meja, jadi pengguna terhad kepada 20 pada satu-satu masa. Kalau ada lagi 15 hingga 20 tablet, komuniti boleh gunakan di sini atau pinjam bawa balik untuk menggalakkan mereka membuat aktiviti susulan kerana prosedur operasi standard tidak boleh ramai di dalam pusat," katanya.Tambahnya, ketika ini, Suruhanjaya Komunikasi dan Multimedia (SKMM) sedang dalam proses perolehan.


Isu kekurangan kit RTK antigen tidak timbul kerana hanya libatkan lokasi tertentu

KUALA TERENGGANU, 19 Februari - Isu kekurangan atau kehabisan stok bekalan kit ujian pantas (RTK) antigen di pasaran, tidak timbul kerana hanya melibatkan lokasi premis tertentu sahaja serta tidak menyeluruh.  Jelas Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, hasil semakan dan pemeriksaan pihak kementerian mendapati masih terdapat kira-kira 18 juta set kit berkenaan dalam pasaran ketika ini. "Jadi rakyat tidak perlu bimbang kerana ia memang cukup, cuma saya nampak kit ujian RTK ini yang kurangnya adalah tempat yang menjual pada harga yang murah, letak harga jual murah di bawah RM19.90, ada yang kedai jual bawah RM15 seperti 99 Speedmart dan sebagainya, dijual murah sebab itu habis, cepat habis tapi tempat lain ada, di farmasi-farmasi lain ada," katanya selepas meninjau Program Jualan Keluarga Malaysia (PJKM) di Batu Hampar, Manir, di sini.  Dalam pada itu, Rosol turut menasihatkan pengguna hanya membeli kit RTK antigen yang mempunyai label Pihak Berkuasa Peranti Perubatan (MDA) bagi memastikan ketulenannya.  Ini bagi mengelakkan pengguna terbeli kit ujian COVID-19 tiruan.


Penglibatan belia di Johor jadi penggerak utama kejayaan pengurusan kerajaan negeri

PONTIAN, 19 Februari - Penglibatan belia di Johor terutama semasa negara dilanda pandemik COVID-19, menjadi salah satu penggerak utama kepada kejayaan pengurusan kerajaan negeri.  Menurut Menteri Besarnya, Datuk Hasni Mohamad, 'Southern Volunteers' yang dianggotai rata-rata sukarelawan belia, banyak membantu kepada kejayaan Program Imunisasi COVID-19 Kebangsaan, khususnya dalam memberi maklumat dan proses pendaftaran penerima vaksin. Selain itu, penglibatan golongan tersebut juga membantu pengurusan yang efektif ketika Johor dilanda banjir pada Januari lalu. Dewan Muda Johor yang bermula pada tahun ini juga merupakan salah satu platform golongan belia menyuarakan pandangan serta ketokohan mereka dalam soal pengurusan dan pentadbiran dalam kerajaan. "Mereka terlibat melalui perbahasan yang mereka jalankan, dari segi kandungan dan topik perbahasan semasa, cerita dalam masyarakat, soal keperluan orang muda, pandangan orang muda terhadap dasar kerajaan, ini perkara sihat lebih-lebih lagi platform Dewan Muda Johor tidak bersifat politik," katanya ketika menjadi tetamu dalam program Selamat Pagi Malaysia yang berlintas langsung dari Benut, di sini. Tambah Hasni, kerajaan negeri akan meneruskan inisiatif yang memberi manfaat kepada golongan belia pada masa akan datang, termasuk penglibatan mereka dalam bidang perniagaan. Selain itu, menyediakan platform untuk belia melibatkan diri dalam teknologi dron menerusi pelancaran tapak ujian dron baru-baru ini.


Fenomena air surut, gamit pengunjung saksi keunikan

PULAU PANGKOR, 19 Februari- Fenomena air laut surut di Teluk Nipah, di sini yang berlaku hanya sekali dalam setahun menarik perhatian pengunjung.Situasi itu  membolehkan pengunjung berjalan dari Pulau Pangkor ke Pulau Giam sejauh kira-kira 400 meter, menggamit kehadiran ramai ke kawasan berkenaan untuk menyaksikan keunikan yang mempesonakan itu.Kebanyakan pengunjung terutama yang pertama kali merasai pengalaman itu, teruja dengan fenomena berkenaan.Bagaimanapun keadaan itu hanya dapat dirasai selama sejam sahaja sebelum paras air kembali tinggi seperti biasa, mencecah empat meter, namun ia tidak menghalang kebanyakan penghujung merakam detik serta momen itu sebagai kenangan selain memuat naik ke laman media sosial masing-masing. Seorang pengunjung Muhd Hashim Azman, tidak melepaskan peluang merasai sendiri fenomena itu."Apa yang menarik, kita boleh jalan kaki dan kita boleh tengok terumbu karang dan semua hidupan dalam laut kita boleh tengok lebih dekat, sangat berbaloi pengalaman ini, bukan selalu dan rasanya kesempatan ini mungkinh sekali seumur hidup buat saya," katanya ketika ditemui RTM di lokasi berkenaan.Seorang lagi pengunjung yang ditemui, M.Anthonysamy memuji kecantikan kawasan berkenaan terutama sepanjang fenomena itu berlaku."Mengagumkan, sangat cantik, bila air cetek semua hidupan di dasar kita dapat tengok dengan mata sendiri, memang tak dapat digambarkan, ia pengalaman seumur hidup," katanya.Ari Irvan Mohd Airi turut berkongsi keterujaannya merentasi lautan itu."Walaupun hanya sekejap, dalam masa kurang sejam, saya tetap teruja, ini pengalaman berharga, boleh nampak dan kutip ikan, kerang, dan paling takkan dapat saya lupakan, fenomena ini membolehkan kami berjalan dari pantai merentasi tengah laut berikutan kedalaman air ketika ini mencecah paras terendah, sekitar 0.2 meter sahaja," katanya.Rata-rata pengunjung tidak melepaskan peluang merakam gambar dan video fenomena itu untuk simpanan dan kenangan.Tinjauan RTM juga mendapati, ketika fenomena berkenaan berlaku, kawasan itu dipantau rapi dan diawasi oleh pasukan penyelamat bagi memastikan keselamatan.Sementara itu, Bernama melaporkan, Ketua Balai Bomba dan Penyelamat (BBP) Pulau Pangkor Shah Al Haffiz Mohd. Redzuan berkata pasukannya sudah bersiap siaga sejak 31 Januari lalu, dengan melakukan pengawasan dan pemantauan sepanjang fenomena berlaku."Setiap pengunjung yang ingin merentasi laut akan dipantau bukan sahaja oleh pasukan bomba yang juga dianggotai oleh Pasukan Penyelamat di Air (PPDA), malah ada juga pasukan penyelamat lain termasuk Angkatan Pertahanan Awam (APM), 'beach boy' dari Persatuan Rekreasi Pangkor, anggota Rela dan polis, bertugas memantau situasi di sini."Orang ramai akan diarahkan berpatah balik sebaik sahaja paras air semakin tinggi," katanya.


Tahanan polis disahkan positif COVID-19, meninggal dunia di Hospital Kota Tinggi

KUALA LUMPUR, 19 Februari- Jabatan Integriti dan Pematuhan Standard (JIPS) hari ini mengesahkan kematian orang kena tahan (OKT) yang positif Covid-19 dan menerima rawatan di Hospital Kota Tinggi, Johor.Pengarah JIPS Bukit Aman, Datuk Azri Ahmad berkata, siasatan mendapati OKT itu dihantar ke hospital berkenaan sejak Rabu lalu, bagi menerima rawatan kerana demam dan muntah.“OKT berkenaan disahkan meninggal dunia pada pukul 4.15 pagi dan dia sebelum ini ditumpangkan sementara dalam lokap polis ekoran penularan COVID-19 di penjara. Punca kematian OKT berkenaan masih tidak diketahui dan Unit Siasatan Jenayah dan Kematian dalam Tahanan akan menjalankan siasatan," katanya dalam satu kenyataan.Azri berkata, OKT itu ditahan sepasukan anggota Ibu Pejabat Polis Daerah (IPD) Kota Tinggi, Johor, mengikut Seksyen 15(1) Akta Dadah Berbahaya (ADB) 1952 pada 21 Januari lalu.“Lelaki itu direman empat hari dan didakwa di mahkamah pada 25 Januari lalu. Jamin ditawarkan, namun OKT gagal menyediakan penjamin menyebabkannya diperintahkan ditahan reman di penjara.“Tarikh sebutan kes itu sepatutnya ditetapkan pada 1 Februari dan bicara pula pada 28 Februari ini," katanya.


Program martabatkan Bahasa Kebangsaan perlu dipertingkatkan

SEREMBAN, 19 Februari - Program memartabatkan Bahasa Kebangsaan perlu dipertingkatkan serta melibatkan penyertaan bangsa bukan Melayu. Menteri Besar Negeri Sembilan, Datuk Seri Aminuddin Harun berpandangan, keunikan yang ada pada dialek setiap negeri juga seharusnya tidak menjadi faktor penghalang dalam memartabatkan Bahasa Kebangsaan yang dilihat dapat menyatukan pelbagai bangsa.  Bahasa Kebangsaan yang menjadi pemangkin utama kepada perpaduan masyarakat dapat menghasilkan hubungan kaum dan etnik yang baik sekali gus membantu usaha kerajaan mencapai keharmonian dan kesejahteraan.  "Saya berharap bahawa dengan adanya program sebegini akan mengangkat martabat Bahasa Kebangsaan, Bahasa Melayu dan ini kita harap akan membantu generasi akan datang agar sentiasa menghargai Bahasa Kebangsaan kita," katanya pada Majlis Malam Puisi Negeri Sembilan di Hati, di sini. Pada majlis yang sama, sebuah buku yang mengumpulkan hasil puisi para peserta pertandingan menulis dan deklamasi sajak turut dilancarkan.